text:
Ufuna ukugezwa ngo-R2m uNzamaComment on this story
SIMPHIWE NGUBANE
UMPHATHI wamaphoyisa kaMasipala weTheku uKhomishana Eugene Nzama usethumele incwadi yabameli inyunyana ye-SA Municipal Workers’ Union (Samwu) afuna kuyo izigidi zemali ngokungcolisa igama lakhe esidlangalaleni.
Incwadi yommeli kaNzama, uZane Haneef, Isolezwe elinayo ikhophi yayo, ufuna u-R2 million kuSamwu ngokuba nemibhikisho lapho yayifuna khona axoshwe emsebenzini njengoba imsola ngokuba umkhwabanisi, ukungawazi umsebenzi aqashelwe wona, ukuqasha ngetiye, ukwenza ibhizinisi noMasipala awusebenzelayo nokuvumela kusetshenziswe izimoto zamasipala ngokungemthetho.
Okunye le ncwadi ethi kuthunaze futhi kwahudulela phansi igama likaNzama yizinsolo ezenziwa yiSamwu zokuthi wakha itulo nowesifazane oyiphoyisa ukuthi avulele icala locansi abakhulumeli ababili bamaphoyisa kule nyunyana.
“Lezi zinsolo zaphenywa ngowaweyiMenenja kaMasipala uDkt Michael Sutcliffe wathola ukuthi abukho ubufakazi ngelezi zinsolo nokuthi akulula axoshwe uNzama ngoba uphethe isikhundla ngokugcwele ngakho ngeke ukhangiswe umsebenzi wakhe. Wabe esetshela iSamwu ukuthi ilethe ubufakazi bokuthi kwakuwuNzama yini owayalela amaphoyisa ukuthi asebenzise izimoto eyogilosa noma athuthe ngamaveni omsebenzi izingane zabangani bawo, kodwa yahluleka,” kuchaza incwadi yommeli.
Le ncwadi iveza ukuthi izinsolo ezishiwoyo zidwebela umphakathi isithombe okungesiso sokuthi uNzama uyisigebengu, unamanga, akasifanele isikhundla asiphethe yize aphenywa kwangatholakala lutho.
Sekuneminyaka amaphoyisa angaphansi kweSamwu efuna kuxoshwe uNzama emsola ngenkohlakalo, ukuwaphatha ngesandla sensimbi eshaya indiva izidingo zawo.
NgoJuni 4 nyakenye iMenenja kaMasipala uMnuz S’bu Sithole yanika uNzama ikhefu eliyisipesheli lezinyanga ezintathu ithi ifuna ukuphenya kabanzi ngezinsolo zenkohlakalo, ukuphazamisa ukusebenza kwengalo yomthetho nokwenza ibhizinisi noMasipala kulo mbutho.
UNzama wanikela eNkantolo yezabaSebenzi okuyiyo eyambuyisela emsebenzini kungakapheli nenyanga emisiwe njengoba isikhundla sakhe sasesibanjwe nguMnuz Vincent Ngubane oyiNhloko yethimba elibhekele izinhlekelele kuMasipala.
Ummeli kaNzama uthi wamiswa ngenxa yeSamwu, ngakho kufanele ikhokhe nangakho konke ukumhlaza le nyunyana ekwenzile.
UNobhala weSamwu uMnuz Jaycee Ncanana uthe lena yincwadi yokubavala umlomo abayithunyelwe wuNzama echaza nokuthi ngeke bakhokhe lutho kodwa sebeyohlangana enkantolo.
UNcanana uthe bazimisele ukuveza izikhalo zabasebenzi babo kuze kube sekugcineni ngakho lokhu okwenziwa uNzama akwenzi mehluko kepha kubhebhethekisa isimo.
“Asijiki ekutheni sifuna ukunikwa ithuba lokuneka konke ngezinsolo esinazo ngoNzama nezinto ezenzeka emaphoyiseni kaMasipala. Besizitshela ukuthi usinika incwadi yokusazisa ngezikhalo anazo kanti incwadi yokusivala umlomo. Le nto ayenzayo iphambene nenqubomgomo yokusebenza ukuthi uma wenze izinto kukhona abafuna ukunekela izwe ngalokho bese ugijimela enkantolo uyobavala umlomo,” kusho uNcanana.
Khonamanjalo, lihoxi-le icala ebelivulelwe iphoyisa likaMasipala, u-Inspector Sibusiso Langa elalihamba noNzama elahilizisana nowesilisa kubangwa indawo yokupaka imoto ngaphandle kwesibhe-dlela i-Addington emasontweni amabili edlule.
Kuthiwa ukuhluku-nyezwa uMnuz Lutch-man Natalie abekhala ngakho kuchithiwe kwi-Ipid ngenxa yobufakazi bukaNzama nobenko-sikazi kaNatalie.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


c: text/html

text:
Kwande umkipito kunomshado - Ucwaningo
2013-02-06 14:04
Johannesburg - Ukuguquguquka kwezimpilo kubantu baseNingizimu Afrika kunesandla ekungagananini kwabantu bakuleli, kusho abakwaSA
Institute of Race Relations, ngoLwesithathu.
Phakathi kuka-2003 no-2010, bayidlanzana abantu ababhaliswe ngokusemthethweni ukuthi bashadile, izibalo zehla ngamaphasenti ayisishiyagalombili unyaka nonyaka, kusho umcwaningi uThuthukani Ndebele.
Kusetshenziswa izibalo zakwaStats SA, kuvele ukuthi baningi abashade imishado yesintu kunalaba abashada imishado yesilungu.
"Imishado yesintu-Customary yehle ngo-42% isuka ku-17 283 eyabhaliswa ngo-2003, yaya ku-9 996 ngo-2010. Imishado emhlophe yona-Civil, yehle ngamaphesenti amane, isuka ku-178 689 yaya yafinyelela ku-170 826."
Ukushintshwa kwezimpilo zabantu abansundu, ezifana nokufuna ukushada uma abantu sebekhulile kanye nokukipita, nakho kunomthelela ekwehleni kwezibalo zabantu abashadile.
"Akusikho ukuthi abantu abashadi, kuphela nje kwande kakhulu ukukipita ezindaweni ezisemadolobheni," kusho uNdebele.
UNdebele uqhube wathi izingane ezikhuliswa ngabantu abashadile azikho semathubeni amaningi okuthi zibe ngabazali zisencane, zibe wuhlupho futhi zingasiqedi isikole.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA

robotstxt: allowed

filter: keep


text:
Akubhekelelwe abasebenzayo - PYA
2013-02-05 16:41
Johannesburg - I-Youth Wage Subsidy kumele inikwe laba abavele sebesebenza kuze bezokwenza ngcono izimpilo zabo, kusho abeProgressive Youth Alliance, ngoLwesibili.
"Abantu ekumele bathole lesi sibonelelo, kumele kube ngabantu abavele sebesebenza, izimboni ezizimele kumanje zivele sezithwele kanzima, “ kusho uNobhala Jikelele weYoung Communist League of SA (YCLSA) uButi Manamela, ngesikhathi etshela abezindaba eGoli.
I-YCLSA iyingxenye ye-PYA kanye ne-African National Congress Youth League, neSA Students' Congress (Sasco).
UManamela uthi ziningi izinhlelo ezikhona ezengamelwe yizimboni ezizimele.
NgoMsombuluko i-ANC ithe ixoxisana neCongress of SA Trade Unions, ngokuqalwa kwalolu hlelo.
"Kunokuvumelana okukhona phakathi kwe-ANC neCosatu," kusho uNobhala Jikelele we-ANC uGwede Mantashe.
ICosatu ebingahambisani nohlelo ithi yesabela ukuthi lungase luqede imisebenzi kwabanye futhi lwenze izinkampani zixhaphaze abasebenzi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Singase sivalwe isibhedlela saseThekwini
2013-01-17 14:07
Durban - Izinhlelo zikhomba ukuthi singase sivalwe isibhedlela saseThekwini esihaqwe yizinkinga, i-Addington, ukuze sizolungiswa kuqalwe kabusha nohlelo lokusebenza, kubika iThe Mercury.
Kuleli sonto, amawadi amane namagumbi okuhlinzela iziguli avaliwe kwathi iziguli ebezikuwona zayiswa kwezinye izindawo ngesikhathi kuma ukusebenza kwemishini ebandisa noma ifudumeze umoya kulesi sibhedlela esinemibhede engu-524.
Lowo oyiNhloko yoMnyango wezeMpilo KwaZulu-Natal uSibongile Zungu ngoLwesithathu uthe: “Kungaba ngumqondo omuhle ukuthi sivele sivalwe sonke isibhedlela. Kusezinhlelweni zethu lokho ngenxa yokuthi sizama ukusombulula izinkinga ze-Addington.”
Ube esexwayisa ngokuthi lesi sinyathelo singase sibeke engcupheni isibhedlela esisodwa kwezimbili ezintsha esifundazweni - iDr Pixley
ka Seme KwaMashu noma iJohn Dube Hospital eNanda.
Lokhu kusho ukuthi imali yesinye salezi zibhedlela iye ekulungisweni kwe-Addington.
Abe-IFP bakhala ngokuthi imali efakwa kulesi sibhedlela iphelela emoyeni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
I-Volvo XC 60 yakhelwe noma ngubaniComment on this story
IMOTO: Volvo XC 60 3.0T
INANI: R573 400
SEZADLULA lezo zikhathi lapho iVolvo kwabe kuyimoto ye“genge endala” njengoba manje sebezishintshile izinto. Ingcwephelezi kakhiye i-XC 60 iyona ebonakale ifika yashintsha izinto ezininigi kwa-Volvo ngesikhathi beyethula eminyakeni emibili edlule.
Muva nje izimoto zale nkampani ziyalusika ukhasi njenge-C30 ethandwa kakhulu yigenge esencane.
Sengibuyela kwi-XC 60 entsha, ishaya ngedabuli ye-turbocharger okuyinto engabuzwa ukuthi nasephaketheni ingena igamanxe ikakhulukazi kuphethiloli.
Kumele uzimisele ngokuhlukana nemali uma uzohamba ngale moto. Bheka nje ngoba injini yayo ikhiqiza amandla angu-224kW ne-torque engu-440Nm.
Lena endala ibinamandla enjini angu-210kW kanye ne-torque engu-400Nm. Okuhle abakwenzile wukuthi noma iwuhlobo lwe-sport, kodwa kwaVolvo abazange bawehlise u-suspension njengoba nalena isawushiyile umhlaba ngo- 230mm.
Ezindaweni ezimbi ezinemigwaqo engahambeki kalula i-XC 60 izihambela kalula.
Amasondo ayo angu-20 inch ahambisana nerimu layo eliyi-sporty anezezela ubuhle nokubambelela emgwaqeni.
Amapayipi amabili agqize nge-chrome ayixoxa yonke indaba ngale moto namandla enjini.
Izibuko zidlise ngombala ocwebezelayo okuyenza iphelele ekubeni yimoto eyi-sporty.
Bebengeke balenze iphutha ngokungazishintshi izihlalo nazo eziyi-sporty.
Okhakhayini iphuma nama-roof rails ahambisana nombala ocwebezelayo abawufake phansi ezicabheni ezinhlangothini zombili.
Isicabha sangemuva i-tailgate ivulwa ngebhathini.
Amalambu ale XC 60 awashwa ama-wiper njengewindi langemuva nangaphambili.
Njengoba kuyimoto elungele abantu abasebasha kwaVolvo abazange bayirobhe emsindweni ngoba iyagqoma, iphuma ne-amplifier nezipikha ezinguyisishiyagalombili. Iwuhlobo lwezimoto esesigabeni sama-SUV okuyisigaba esinzima kakhulu ngenxa yomncintiswano okhona kuso.
Enye imoto eze kabi kulesi sigaba yi-Audi Q5 neLand Rover Freelander 2.
SESISONGA NGAYO
Zimisele ukukhokha ngoba iyagwinya kuphethiloli. Naphambilini ngesikhathi ngiyivivinya okokuqala ngakusho ukuthi musa ukuyithengela ukwehla wenyuka ngayo kodwa isebenzisele ukuhamba nomndeni ngoba inesikhala ongalayisha kuso impahla esingu-655 litres.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ngilambele ithuba - Drogba
2013-02-12 14:02
Durban - UBongani Ndulula uselangazelela ukudlala okokuqala eqenjini lakhe elisha, AmaZulu, ngoLwesibili ebusuku uma sebebhekene neMaritzburg United kowomkhaya eMoses Mabhida Stadium.
Umqeqeshi woSuthu uCraig Rosslee useveze ukuthi uzonika abadlali bakhe abasha – okuhlanganisa uNdulula, uNjabulo Manqana kanye noJoseph Molangoane – ithuba namhlanje, kanti u‘Drogba,’ obenesikhathi esinzima kweziMnyama, nakanjani enethemba lokhu usezolithola ithuba lokudlala imidlalo eminingi.
“Okwamanje konke kuhamba kahle, kuyajwayeleka,” kusho uNdulula etshela iKickOff.com.
“Ngenhlanhla ukuthi bakhona abadlali angibaziyo lana, njengoNjabulo Manqana.
“Kanti futhi sengike ngasebenza nomqeqeshi ngesikhathi esacija i-Orlando Pirates, nokuyinto evele yenza kwaba lula ukuqonda ezinye zezinto azishoyo ejimini.
“Anginaso isiqiniseko sokuthi ngizodlala uma sesibhekene neMaritzburg United kodwa uma nginikwa ithuba ngikulungele ukudlala ngamandla ami wonke futhi ngiyethemba ukuthi sizonqoba,” ephetha.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
AbeTopTV bazama ukuzisimamisa ngocansi
2013-01-14 14:08
Cape Town - Inhlangano iFamily Policy Institute (FPI), ithembisa ukusukuma iphikisane nesiteshi sikamabonakude iTopTV, efake isicelo sokuba neziteshi ezintsha ezizosakaza udede ucansi.
Imizamo yeTopTv ingeyesibili, njengoba naphambilini yaphoxeka ngesikhathi ifake isicelo esifanayo, sakhatshwa ngabakwaSouth Africa's Broadcasting Regulator.
Kumanje lesi siteshi sibhekene nenkinga yezimali kanti ukufuna kwaso ukusakaza ucansi, kuyimizamo yokusimamisa isiteshi.
Izikhulu zeTopTV zihlela ukuthola imvume yokusakaza iziteshi iPlayboy TV, Desire TV kanjalo nePrivate Spice.
Abakwa-FPI sebecele abe-Independent
Communications Authority of South Africa ukuthi bachithe lesi sicelo.
Abantu baseNingizimu Afrika banezinsuku ezingu-21 kusukela kumhlaka-19 Disemba, ukuthi bahambise izethulo zabo ngokuvulwa kwalezi ziteshi zocansi.
Umnqamulajuqu wokuhanjiswa kwezethulo umhlaka-18 Januwari.
Abafuna ukwenza izethulo bangahambisa izethulo zabo kuNdondo Dube,
Broadcasting Licencing Unit, Licencing and Compliance Division, Block D,
Pinmill Farm, 164 Katherine Street, Sandton Johannesburg okanye bathumele ngesikhahlamezi ku-011 566
3200 noma bathumele i-email ku-pndube@icasa.org.za.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Channel24


text:
Lizoqhubeka elikaMpisane
2012-11-02 12:40
Durban - INkantolo yesiFunda yaseThekwini isihoxisile isicelo soMbuso sokuthi kuhlehliswe icala likasomabhizinisi waseThekwini uShauwn Mpisane.
"Ngeke ngikwazi ukunikeza imvume yokuthi ngixhumanise amacala abhekene noMpisane ePinetown, ngemuva kokuthola ukuthi leli cala libanjezelwe ngokungafanele," kusho iMantshi uBlessing Msane ngoLwesihlanu.
"Lolu daba luzoqhubeka ngoMsombuluko."
Icala lenkahlakalo likaMpisane bekumele liqale
ngoMsombuluko odlule, kodwa uMbuso ubufake isicelo sokuthi amacala
abhekene nawo eNkantolo yeMantshi yasePinetown ayiswe eNkantolo
yesiFunda eThekwini, ukuze ezolalelwa kanye kanye.
Umshushisi woMbuso uMeera Naidu uthe la macala abandakanya ofakazi nobufakazi obufanayo.
Ummeli kaMpisane uJimmy Howse utshele inkantolo ukuthi lokhu akunasidingo kanti futhi kuzobambezela icala.
UNkk Mpisane ubhekene namacala angu-173 okukhwabanisa, namanye omkhonyovu wemali engaphezu kuka-R5 million wentela.
Usolwa nangokwephula umthetho
i-Close Corporations Act ngokuba nguyena yedwa ilungu lenkampani
iZikhulise Cleaning, Maintenance and Transport CC.
Uyawaphika wonke amacala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uvalelwe obulale ingoduso erenkiComment on this story
NOKUBONGWA PHENYANE
IBOSHIWE indoda yasePomeroy egwaze ingoduso yayo amanxeba angu 14 kubuka ingane yabo eneminyaka emithathu nabantu erenki yamatekisi ngoba ingoduso isicele ukuba bahlukane.
UNksz Zandile Mkhize (25) waseNtunjambili eKranskop kuthiwa uthole ukuthi indoda yakhe bese ilobolile kwenye indawo wase ecela ukuba bayeke ukuthandana.
Le ndoda kuthiwa ibhoke ngolaka yathi nayo bese ilobolile kubo yacela ukubuyiselwa wonke amalobobo ayo.
Uma echaza unina walo wesifazane obulewe uNkk Ntombiyezulu Mkhize uthe, indodakazi yakhe yahlangana nalo wesilisa eGoli wafika ekhaya ezolobola.
“Kudala baqala ukuxabana njengoba bebehlala bobabili. UZandile wangifonela engitshela ukuthi umkhwenyana uthole ukuthi uganiwe kodwa kuyena wayemtshele ukuthi unentombazane abanengane nayo,” kusho uNkk Mkhize.
Uthe ngemuva kwalokho umufi wakhetha ukuthi abuye ekhaya njengoba isimo senhlalo phakathi kwabo sase singesihle, lo wesilisa esehlala ngokumshaya kwesinye isikhathi agcine engeniswe esibhedlela.
“Ngaze ngabiza obaba lapha ekhaya ngizobatshela ukuthi ingane ibuyile njengoba bexabene nomkhwenyana. Ngemuva kwalokhu ubesehlala ngokungithuka nsuku zonke ethi ngivumele ingane yami ibuye ekhaya ngakho ufuna ilobolo akhe,” kuqhuba uNkk Mkhize.
Uthi ngoLwesibili umsolwa ufonele uZandile ecela ukuba bahlangane ukuze athathe ingane
“Uhambe singafuni njengoba besingamthembi lo muntu wesilisa. Sizwe sesifonelwa ngamaphoyisa esitshela ukuthi acela sifike kuwona ePomeroy nala sithole ingane emaphoyiseni ihlezi khona umama wayo eseshonile,” kuchaza yena.
Okhulumela amaphoyisa esifundazweni saKwaZulu-Natal uCaptain Thulani Zwane usiqinisekisile lesi sigameko njengoba ethe umsolwa uboshiwe ubhekene necala lokubulala uzovela enkantolo namhlanje.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Bazongena enkingeni abama-ambulensi eKZN
2013-02-06 10:05
Durban - Sekusungulwe izikhungo ezizophenya ngabasebenzi bezimo eziphuthumayo abebesebenza ngonyawo lonwabu ezifundeni ezahlukene KwaZulu-Natal.
Bangu-30 abasebenzi abasebenza ngama-ambulensi kuMasipala iLembe District
ekuthiwa bashaye izincwadi zokugula ngoLwesithathu olwedlule, kwathi abanye abangu-33 bazishaya ngempelasonto.
Kuthiwa bakhala ngezinguquko ezingakenziwa kuze kube yimanje, kusukela zaqoshwa phansi ngo-2007.
Lezi zinguquko zibandakanya uhlelo lokuhlukaniswa kwamaholo ngezigaba nokunikezwa isibonelelo sezingozi.
UNgqongqoshe wezeMpilo esifundazweni uSibongiseni Dhlomo uhlangane nezinyunyana nabasebenzi be-EMRS abebewotha ubomvu eStanger Hospital ngoLwesibili.
Utshele iNewswatch ukuthi abasebenzi bosizo lokuqala abangene esitelekeni esingekho emthethweni bazobhekana nokuqondiswa izigwegwe bese kufunwa abanye abazokwenza umsebenzi wabo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Asikatholwa isidumbu somfana ominzile
2012-12-28 08:51
Johannesburg - Azikatholwa izinsalela zesidumbu somfana oneminyaka engu-15 ubudala nowahlaselwa ushaka ePort St
Johns, e-Eastern Cape ngoKhisimusi, kusho amaphoyisa.
“Sisathole ibhulukwe kuphela,” kusho uCaptain Mduduzi Godlwana.
Uthi lo mfana wayebhukuda ngaphambidlana kwabanye abafana eSecond Beach ngesikhathi ehlangabezana nalo mshophi.
Abatshuzi bakholwa ukuthi isidumbu salo mfana singaphansi kwamadwala ambozwe wulwandle.
- Landela
IzindabaNews24 kuTwitter
- SAPA


text:
UMchunu nevangeli lamakhondomuComment on this story
MHLENGI SHANGASE
UKUKHULELWA kwabafundi abangu-10 595 ngo-2011 ezikoleni zaKwaZulu-Natal sekwenze uNgqongqoshe wezeMfundo wanquma ukuthi amakhondomu asatshalaliswe ezikoleni.
UMnuz Senzo Mchunu, umemezele ukuthi amakhondomu awasatshalaliswe ezikoleni zamabanga aphezulu angalokothwa kwezamabanga aphansi.
Uthe akafuni ukuthi abafundi bamabanga aphansi okusuke kukhona kubona noGrade R okungabafundi abaneminyaka emihlanu ukuthi bangaphatha amakhondomu.
“Ekhaya ngeke uyivumele ingane yakho encane ukuthi iphathe amakhondomu ngakho nathi akumele senze izinto esingeke savuma ukuthi zenzeke emakhaya. Awasatshalaliswe emabangeni aphezulu kodwa hhayi kwaphansi. Noma kungathiwa nguMnyango ofuna ukuwaletha kwaphansi, abazali abashaye phansi ngonyawo bakuvimbe lokhu,” kusho uMchunu.
UMchunu ukusho lokhu ekhuluma engqungqutheleni yezinsuku ezimbili ebihlelwe nguMnyango ebibheka izinkinga ezibhekene nemiphakathi ehlukene okubalwa izidakamizwa, ukukhulelwa kwabafundi nezinye.
Usho lokhu nje kwake kwaba nemvunge nokungaboni ngaso linye phakathi kukaNgqongqoshe weMfundo eyisiSekelo uNkk Angie Motshekga, nozakwabo wezeMpilo uDkt Aaron Motsoaledi ngalolu daba njengoba owezempilo wawufuqa lo mkhankaso kodwa owezemfundo uthi awuboni kahle.
Yize isibalo sokukhulelwa kwabafundi ngo-2011 sehlile kunaleso sika-2010 okwakhulelwa abafundi abangu-13 725, kodwa ngokukaMchunu lezi zibalo zisephezulu kakhulu.
Isifunda esisahamba phambili ngokukhulelwa kwabafundi yi-Vryheid ngo-1 752, silandelwe uThungulu ngo-1 382 kube uGu ngo-1 030.
“Noma kungathiwa izibalo zehle ngo-3 000 leso sibalo sisasikhathaza ngoba sincane kakhulu kusadingeka kwenziwe okuningi ngoba sifuna ukufinyelela lapho kungakhulelwa mfundi KwaZulu-Natal. Abafundi abayeke ukuqoma abantu abadala bayeke nokuqoma othisha,” kusho uMchunu.
Isikhulu esiphezulu somkhandlu olawula othisha, iSouth African Council for Educators, uMnuz Rej Brijraj, sithe usaqhubeka lo mkhuba wothisha abalala nabafundi.
Uthe babalelwa ku-50 ababasula ohlwini lokufundisa minyaka yonke abangeke baphinde bakwazi ukufundisa ngamacala athinta ukulala nabafundi.
“Othisha abalala nabafundi baphakathi kweminyaka ebheke ku-30 no-40 ngakho ngabantu abasuke bazi ukuthi benzani. Asisho kodwa ukuthi baningi othisha abazihloniphayo, nabangakwenzi lokhu ngakho angeke sithi bonke bayakwenza lokhu,” kusho uBrijraj.
Uthe izikhathi zokuthi othisha bathole amakhosikazi ezikoleni zaphela kudala, manje abasineki bayabasula nje ohlwini uma bebathole benecala.
“Othisha ikakhulu kudala babethi amakhosikazi abo bawathola esikoleni, ngiye ngithi leso sikhathi sesaphela. Thandana nje nomfundi unguthisha uzozibona ukuthi ufana nobani. Imiphakathi ayisibikele ngoba siyazi maningi amacala afuze lawa esingawazi siwumkhandlu,” kusho uBrijraj.
Kule ngqungquthela bekukhona noNgqongqoshe wezobuCiko, amaSiko nezeMidlalo, uNkk Ntombikayise Sibhidla-Saphetha nowezeNhlalakahle uNkk Weziwe Thusi.
Iziphakamiso zizokwethulwa kwiKhabhinethi ngoFebhuwari 19.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Izilimi zaseNingizimu Afrika
iNingizimu Afrika linezilimi ziyishumi nanye ngamandla esikhundla. Zingu:
- isiZulu
- isiXhosa
- isiBhunu
- isiSuthu
- isiNgisi
- isiNdebele
- isiSwazi
- isiVenda
- isiSuthu sasenyakatho (isiPedi)
- isiTsonga
- isiTswana
IsiZulu sikhulunywa kakhulu impela (24% bakabantu baseNingizimu Afrika bakhuluma isiZulu ekhaya). Ulimi olulandelayo uyasiXhosa (18%) bese isiBhunu (13%).
Njengoba kunezilimi ezihlukene kunendlela elula esetshenziswayo eNingizimu Afrika ukuqinisekisa ukuthi abantu bonke bathola umyalezo ofanayp kokubhaliwe kumbe okukhulunywayo. Ukuhumusha nokutolika yizona zindlela azisetshenziswayo ukwenza lokho. I-Ningizimu Africa ikholelwa ukuthi alukho uimi olungaphezu kwezinye ingakho iqinisekisa ukuthi zonke ziyasetshenziswa ngokulinganayo.
Kunezikhungo zemfundo ezihlukahlukene eziqeqesha abantu kulemikhakha yezolimi ukutoloka nokuhumusha. Akusiyona into eyenziwa inoma ngubani owazi izilimi ezingaphezu kolulodwa kodwa kuneqeqesho olwenziwayo ngoba kunezindlela kanye nemithetho elandelwayo uma kwenziwa lokhu (kutolikwa noma kuhunyushwa).


text:
Azisikhathazi izimbangi - Pirates
2013-02-14 12:02
Johannesburg - Ngemuva kokuqhwakela phezulu kuPremiership, umqeqeshi we-Orlando Pirates uRoger de Sa uthi iqembu lakhe alikhathazekile ngamanye amaqembu embangweni wesicoco.
IPirates, ebheke ukuthatha isicoco okwesithathu kulandelana, ishaye iSuperSport United ngo 1-0 ngoLwesithathu e-Orlando Stadium, yabe isikwazi ukudlula iKaizer Chiefs yabamba indawo yokuqala ohlwini lwe-PSL.
IPirates inamaphuzu angu-37 ngemuva kwemidlalo engu-17 – iphambili ngephuzu elilodwa kunezimbangi zayo zaseSowetho, iChiefs.
“Kuhle, kuyajabulisa ukuba phezulu,” kusho uDe Sa ngemuva komdlalo.
UDe Sa uthe iqembu lakhe lidinga ukuthola imiphumela emihle yodwa.
“Akukho okukhulu okutheni, sinqobile nje,” usho kanje ngemuva komdlalo wokuqala ngemuva kwekhefu elide.
"Kunzima ukuthi sithi sibuya ekhefini bese sidlala neSuperSport, nokuyiqembu elidlala kahle.
“Okumele sikwenze manje ukubheka umdlalo olandelayo. Lona usudlulile. Miningi imidlalo esasele.”
Umqeqeshi uvumile ukuthi bekungewona umdlalo osezingeni eliphezulu, kanti iPirates bekumele ifake amagoli amaningi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abenelisekile abangalifuni ikhanselaComment on this story
BAWINILE NGCOBO noNONHLANHLA MKHABELA
BASALE bekhononda, bengenelisekile abanye abantu baseNtuzuma abafuna kuxoshwe ikhansela laku-ward 42, emuva komhlangano neMeya yeTheku, uMnuz James Nxumalo, izolo.
Laba bantu bavuke umbhejazane ngesikhathi sekuvalwa lo mhlangano, bathi bona bafuna ikhansela, uMnuz Nqaba Ngwane, lishenxe esikhundleni ngoba akabasizi ngalutho kanti usephathe isikhathi eside.
Bathe basazophindela emgwaqweni bayinyomfe kuze kwenzeke abakufunayo.
Kwale noma uNxumalo obeselungiselela ukuhamba ebatshela ukuthi akumele benze okuphambene nomthetho kodwa abayeke kuphenywe kuqala, kulandelwe imigudu efanele.
Yize leli qeqebana belingenelisekile kodwa abanye abantu babonakale bezihambela emuva kwalo mhlangano, bekhumbuzana ukuthi kuzoba nomunye ngoJulayi 27.
UNxumalo uze ahambele lo mphakathi nje kusukela ngoLwesibili uvimbe imigwaqo, ushisa amathayi ukhala ngokungeneliseki ngekhansela labo abathi alizilethi izidingo futhi abalisola enkohlakalweni okubalwa kuyo eyokudayisa izindlu.
Usihlalo wekomidi le-South African National Civic Organisation (Sanco), uMnuz Paulos Gwala, uthe uNgwane akafuni ukuxhumana nomphakathi.
“Sinezinkinga eziningi kule ndawo okubalwa ugesi, amanzi, izindlu. Abanye abantu abanawo amatayitela ezindlu abahleli kuzo, abanye bahleli ngababili kwi-site eyodwa,” echaza.
Uthe ikhansela labo libahlukanisa ngokwezinhlangano, abantu lithi bayi-DA noma i-IFP kunokuthi libanike usizo.
Bakhala nangokuthi uma kunama-project endaweni bona abatshelwa babona sekukhona abantu abangabazi besebenza ekubeni nabo beswele imisebenzi.
UNxumalo utshele abantu abebegcwele ihholo ukuthi zonke izinsolo abanazo ngekhansela ziyaphenywa ngamaphoyisa nophiko lukaMasipala, i-Ombudsman.
“Sizolinda ukuthi kuze kuphothulwe lolu phenyo, kuvele ukuthi kukhona yini inkohlakalo noma amacala enziwe ngaphambi kokuthi kuthathwe izinqumo,” echaza.
Uchazele lo mphakathi ukuthi umuntu akavele nje axoshwe kodwa kumele kuphenywe izinsolo, atholakale enecala kuqala ngoba uma bemxosha kungalandelwanga imigomo efanele kungenzeka abophe uMasipala ngokuthi uxoshwe ngendlela engafanele.
Uthembise ukuthi zonke izikhalo ezikhona ezithinta iminyango eyehlukene uzozidlulisa kuleyo minyango zibe ziqala zisetshenzwa.
UNxumalo uhlabe wahlikiza isenzo samakhansela angayibizi imihlangano yokwazisa abantu ngezinhlelo eziqhubekayo.
“Ngokomthetho kumele ikhansela libize umhlangano kanye ezinyangeni ezintathu kodwa kuMasipala weTheku sathi kumele umhlangano ubizwe kanye ngenyanga ukuze abantu behlale bazi ukuthi kwenzekani nangentuthuko,” echaza.
Uthe umphakathi awehlise umoya, ukuze kuphenywe ngendlela konke.
UNxumalo uzophinde abe nomhlangano nalo mphakathi ngoJulayi 27 lapho ezobe esehamba khona neminyango eyehlukene izochaza ngezobe isikwenzile ngezikhalo zabantu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
HARARE LEWASHINGTON DC—
Idale lephalamende lamukele isisekelo sombuso esitsha ngolweSithathu osekusele yikuthi kufakwe ilanga lokhetho lokudinga ukuthi uzulu yena uyasamukela na kumbe hatshi, ireferendum.
Abagcinisihlalo be COPAC abathi uMnumzana Munyaradzi Paul Mangwana, uMnumzana Douglas Mwonzora loMnumzana Edward Mkhosi bethulele idale lesi sisekelo lesicelo sokuba sihluzwe phambi kwalo .uMnumzana Mwonzora uchasise indlela isisekelo esimi ngayo lokunye opkumunyethwe kiso kulandela amalungelo abantu lokwamukelwa kwendimi zonke ukuba zibe yindimi ezilinganayo zisetshenjiswa ngokufanayo emthethweni.
UMangwana ucasise ukuba umsebenzi wokulotshwa kwalesi sisekelo umanyanise abantu ngesikhathi kulokungazwisisani ezintweni ezithize.
UMkhosi laye uthe kuyajabulisa ukubona lesi sisekelo sesikhona ethi kumele lama principals abongwe ngokungenela kwawo ngezikhathi kulenkinga betshiya ukungawelelani kwabo bebambana ngenhloso yokuthuthukisa ilizwe.
Kubika intathelizindaba yeStudio 7 uMark Peter Nthambe osethulela loludaba eseHarare.
Udaba Silethulelwa Ngu Mark Peter Nthambe
Ukuhlaziya lolu daba uChris Gande weStudio 7 uxoxe lomunye wabagcinisihlalo wekhomidi yedale lephalamende eyakhethwa ukukhokhela umsebenzi wokulotshwa kwesisekelo sombuso esitsha, eye COPAC uMnu. Edward Mkhosi owebandla leMDC elikhokhelwa nguMnumzana Welshman Ncube othi ujabule kakhulu ukuthi umsebenzi bawufezile kakuhle laloba kuke kwaba lokungazwisisani ezintweni ezithize.
Ingxoxo loMnu. Edward Mkhosi


text:
Kuzoqiniswa umthetho kwabamakayoComment on this story
intatheli yesolezwe
UZOQINA umthetho ezikhungweni zokumaka amaphepha kamatric kulandela ukuvela kwemibiko yokuthi othisha abamakela izingane bazitika ngotshwala nocansi nsukuzonke besezikhungweni zokumaka.
Lezi zindaba ezishaqisayo zivezwe ngothisha abamakayo abathe abanye ozakwabo bazikhohlwa nokuthi bashadile ngendlela abaziphatha ngayo nsuku zonke zokumaka.
Uthishomkhulu wesikole esihlonishwayo eThekwini ongathandanga negama lakhe uthe kuyethusa okwenzeka ezikhungweni zokumaka uma kuphela usuku.
“Uma kuphela usuku othisha bayaphuza, abanye bazitike ngocansi. Bakhohlwa ngisho ukuthi bashadile uma sebenza le migilingwane. Yize kukhona othisha abasuke bazi kahle ukuthi bayokwenzani esikhungweni sokumaka kodwa kunalabo abavele babone kuyiholidi lamahhala,” kusho lo thishomkhulu.
Lokhu kuqinisekiswe nguMnuz Anthony Pierce we-National Professional Teachers Association of SA (Naptosa), othe amalungu abo ayakhala ngamaphathi enziwa ezikhungweni zokumaka.
UPierce uthe yize isimo sisuke siqashwe ngeso lokhozi ezikhungweni zokumaka kodwa kwenzeka noma yini ngezikhathi ezahlukene.
Bangu-7 600 othisha abazobe bemaka amaphepha abafundi bakamatric ezikhungweni ezingu-23 KwaZulu-Natal.
Abangu-1 512 ngabamaki abanamava, abangu-203 ngamasekela abo bese kuthi abangu-76 bangama-chief markers.
Ukumaka kuqala ngoDisemba 2 kuzo zonke izikhungo.
Kulo nyaka kube nesidididi ngodaba lokumaka njengoba othisha abamakayo betshelwe sekudlule isikhathi ukuthi bazobe bemaka.
Kuke kwaba nokukhala ngezivivinyo zothisha abamakayo abashaya phansi ngonyawo ukuthi ngeke bazibhale.
Ngokusho kwezazi zezemfundo ezahlukene ezenziwa ezikoleni, othisha abamakayo abekho ezingeni ngoba sekuvele kuthathwe noma ngubani ukuba ayomaka.
Lezi zazi zithi uMnyango wezeMfundo awusathathi labo thisha abasuke beziqonda kahle izifundo ezibhalwa yizingane.
Omunye uthishomkhulu ongathandanga ukudalulwa, uthe kuyethusa ukuthi othisha bamanje baphuza udede balale amahora amabili noma amathathu bese bevuka ekuseni beyomaka.
Uthe ngonyaka odlule aboMnyango wezeMfundo basusa othisha ababengaziphethe kahle ezikhungweni zokumaka kodwa lokhu akukaze kukhulunywe ngakho kwazise imihlangano ye-exam board ilokhu ihlehliswa.
Uthisha we-Life Orientation uthe kuyaziwa ukuthi kumaka othisha beSadtu ekhetha abantu ababodwa minyaka yonke.
Inhloko yoMnyango wezeMfundo KwaZulu-Natal uDkt Nkosinathi Sishi, uthe akawazi yena lamaphathi okuthiwa ayenzeka futhi umuntu otholwe eshushumbisa utshwala esikhungweni sokumaka uzoboshwa.
“Izikhungo zokumaka ziqashwa ngeso lokhozi kangangoba izikole ezisuke zizoba yizikhungo zilandela imigomo enzima. Uma sike sathola ukuthi kunesikhungo okwenziwa kuso amaphathi ngeke kuphinde kumakelwe kusona. Engikwaziyo wukuthi akukho okungahambi kahle ezikhungweni zokumaka konke kumi ngomumo,” kusho uSishi.
UMnuz Allen Thompson oyiPhini likaMengameli wenyunyana yothisha i-National Teachers Union, uthe akazi ukuthi kunama-phathi enzeka ezikhu-ngweni ngoba imithetho yakhona icacile ukuthi ngeke kwemukelwe ubudlova.
“Othisha abamakayo basayina isibophezelo sokuziphatha kahle esicacisa ukuthi ngeke baphuze noma badlale umculo phezulu. Uma othisha bengalandeli imithetho kufanele baxoshwe ezikhungweni. Angeke sibamele abantu abangaziphethe kahle,” kusho uThompson.
UMnuz Mbuyiseni Mathonsi onguNobhala we-Sadtu KwaZulu-Natal, uthe abaphathi ezikhungweni basuke bezogwema ukungaziphathi kahle kwabamakayo.
Ukuphikisile ukuthi kukhethwa othisha be-Sadtu ukuba bamake esho nokuthi le nyunyana inamalungu amaningi ngakho-ke nasezikhungweni zokumaka amalungu abo maningi.
UMnuz Tom Stokes obhekelele ezeMfundo kwi-DA, uthe ayikho inkinga ngokuthi othisha baphumule emuva kokusebenza kanzima kodwa kunendlela ehlelekile yokwenza lokhu.
“Asisho ukuthi othisha bangajabuli ezikhungweni kodwa kufanele bose inyama baphuze iziphuzo ezimbalwa kodwa ngendlela ehlelekile.”
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Owe-IFP usefudukele ku-NFP
2013-02-04 08:31
Durban - Iqembu iNational Freedom Party (NFP) lamukele isibalo esingavezwanga samalungu amasha aqhamuka ku-IFP, okubalwa uStanley Dladla eSahlumbe, esifundeni sasoThekela.
Ngesikhathi ebuzwa ukuthi bebebangaki abantu abahambele lo mcimbi, okhulumela i-NFP kuzwelonke uMaliyakhe Shelembe uthe nje bakhiphe izikibha ezingaphezu kuka-2 000.
Umholi weqembu uZanele Magwaza-Msibi uthe la malungu amasha ayingxenye yomkhankaso weqembu okhethweni lwangonyaka ozayo.
“Yize sizobe singenele ukhetho lukazwelonke okokuqala ngonyaka ozayo, ukujoyinwa ngomakadebona kwezepolitiki njengoMnuz Dladla kusinika ithemba," kusho uMagwaza-Msibi esitatimendeni.
UDladla, nongusomabhizinisi nowake waba yiMeya yasoThukela, uthe ufuna ukubeka icala amaphoyisa ukuze anxeshezelwe ngo-R1 million ngokuboshwa kwakhe okungekho emthethweni ngo-2011, esolwa ngokudayisa amadayimane negolide nokutholakala nezibhamu ezingekho emthethweni.
Ebuzwa ngokuhamba kukaDladla, okhulumela iNkatha Freedom Party uJoshua Mazibuko uthe kuyilungelo lakhe, njengoba i-IFP ingavimbi muntu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Kuduke 7 kuwa ibhuluho
2012-12-03 07:20
Tokyo - Kuduke okungenani abantu abayisikhombisa kwathi abanye bashona ngesikhathi kuwa umhhume womgwaqo omkhulu oxhumanisa iTokyo nenkaba yeJapan ngeSonto.
Imizamo yokutakula abasindile ibanjezelwe yintuthu kulandela ukuthi enye ezimoto igqamuke amalangabi ngaphakathi kweSasago Tunnel, nengamakhilomitha angu-80 ukusuka eTokyo.
Abatakuli baphinde bamisa umsebenzi ngenxa yokusabela ukuthi lo mhhume ungase uqhubeke nokuwa.
Kunezimoto ezivaleleke ngaphansi kwemfucuza.
- Landela
IzindabaNews24 kuTwitter
- Sapa - AP


text:
‘Sibulawa ukungazi kahle ngeComrades’Comment on this story
MTHOKOZISI MNCUSENI
UKUGQOZA kolwazi nezinsiza yikona okumi phakathi kwabamnyama bakuleli nokuzidlela amahlanga kuComrades Marathon.
Lokhu kushiwo uSimphiwe “Strongman” Mbatha ozobe egijima okwesithupha kulo mjaho omkhulukazi ozobe usuka eMphithi ubheke kwelikaBhanana.
UMbatha (36) uqhamuka nalo mbono nje, akasayisebenzisi imoto yakhe uma eya emsebenzini lapho ephethe khona ithimba labahlanza isikole iThomas More College eseKloof, entshonalanga yeTheku.
Uthi okwenza ashiye imoto yakhe kubo KwaMashu ukuthi usenza amalungiselelo okugcina ngaphambi kwalo mjaho athembise ukwenza kahle kuwona ngokwesikhathi.
UMbatha ongaphansi kweKwaMashu Athletic Club kodwa angaziqeqeshi nayo ngenxa yokuxinwa wumsebenzi, usephumelele ukuthola izindondo ezine zethusi neyodwa yeBill Rowan emijahweni eyisihlanu aseyigijimile empilweni yakhe.
Ngokwezikhathi zeComrades indondo yethusi uyithola uma wenze isikhathi esingaphezulu kancane kwamahora ayisishiyagalolunye kanti iBill Rowan ichaza ukuthi usuke ungene esikhathini esingaphezulu kancane kwamahora ayisikhombisa nesigamu.
“Angiqondile khona ukudelela kodwa kuyiqiniso elingenakuphikiswa ukuthi umuntu omnyama uqinile kunomhlophe ngokwendalo. Ukube iComrades igijinywa ngokwamandla kuphela ngabe abamnyama bayazenzela kodwa ngoba abanalo ulwazi olwanele ngalo mjaho, bahlala njalo besalele emuva. Engikufisayo ukuthi abantu bakithi bathole ulwazi ngendlela yokuphatha imizimba yabo, izinto okufanele bazidle ngokunjalo nezindlela kanye nezinsiza zokuziqeqesha ngendlela uma bezimisele ngokwenza kahle kuComrades,” kusho uMbatha.
Lo msubathi oseneminyaka engaphezulu kwengu-20 ekulo mkhakha uthe uStephen Muzhingi uyisibonelo esikahle ngalokhu akushoyo kwazise ubenganakiwe zolo lokhu kodwa uthe angathola iqembu elinolwazi ngakho konke okufanele akwenze, wayinqoba ilandelana iComrades.
“Ngiyakhuthazeka njalo uma ngimbona enza kahle uMuzhingi ngoba isimo sakhe sithi kasifane nesami. Ngiziqeqesha ngedwa ngaphandle kokwesekwa njengoba naye kade enza eminyakeni edlule. Nezikhathi engizenzayo zithi kazifane nebezenziwa nguyena ngesikhathi engakanakwa, ngakho-ke nginethemba lokuthi nami ngiyofika ezingeni lakhe. Ngiyakuqonda futhi ukuthi kufanele ngisebenze kakhulu bese ngiyaqhubeka nokuphatha kahle umzimba wami uma ngifuna ukufeza iphupho lami lokufana naye.”
Ezinye zezinto uMbatha aziqeqeshela ngazo iComrades iThomas More College 80km Long Walk eba ngoMashi minyaka yonke. Lo mjaho osuka eKloof udlule ezindaweni ezihlanganisa iHillcrest, Bothas Hill nase-Assagay uMbatha usewunqobe iminyaka emihlanu ilandelana.
“Ngingumuntu ongakwazi ukuhlala ngaphandle kokuzivocavoca osekwenza abangani bami bahlale njalo bengichwensa ngokuthi ayikho into engiziqeqeshela yona ekubeni kuComrades ngishiwa ngamantombazane angamawele aseRussia,’’ kusho uMbatha.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kufunwa oduke eNanda Dam
2013-01-07 13:03
Durban - Abatakuli baKwaZulu-Natal bayaqhubeka nokuthungatha indoda enyamalale eNanda Dam, ngesikhathi ibhukuda, kusho abakwaNational Sea Rescue Institute.
Iqeqebana elingabangani belizikhiphile lenza okwaziwa nge-water ski, ngesikhathi oyedwa kubo enyamalala, kusho okhulumela abatakuli uCraig Lambinon.
"Iqulu limbheke lancama umngani walo,” kusho isitatimende.
"Abakwa-NSRI abakabi nayo imininingwano ephelele ngalokho okwenzekile, sekuvulwe idokodo ngokunyamalala komuntu.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Asiyeke izinto ezingabalulekile: DumitruComment on this story
HOSEA RAMPHEKWA
UKULIBALA yizinto ezingenamsebenzi kunokuthi kukhulunywe ngokuthuthukiswa kwebhola eNingizimu Afrika kwenza elakuleli lisale cishe ngeminyaka ewu-10 kwamanye amazwe.
Lona ngumbono woqweqwe lomqeqeshi uTed Dumitru othe okubalulekile okuzothuthukisa ibhola kuleli kushaywa indiva.
Lo mqeqeshi, owanqoba isicoco seligi amahlandla amane, ubona ukungakwazi ukucabanga, ibhola lokugqisha emuva nokungabakhululi abadlali enkundleni nobugwala kulibulala ibhola lakuleli.
“Silibala wukunaka ukuthi wubani okufanele aqokwe noma axoshwe. Uma izinto zingahambi kahle, sigxeka umqeqeshi. Asinaki futhi silibala yizinto ezingabalulekile,” kusho lo mqeqeshi owayepheka iKaizer Chiefs neMamelodi Sundowns.
“Kufanele sizibuze imibuzo ewukhiye. Sicabanga ngokwanele yini? Sinabo abadlali abasezingeni? Sidlala ibhola elihle? Kwamanye amazwe umphakathi nabezindaba bayawucubungula umdlalo ngayo yonke indlela. Lapha sihlale sigxeka abantu.”
UDumitru, osanda kubuya eNetherlands naseFrance, uveze ukuthi abaseHolland babambe inkulumompikiswano ngekusasa lebhola labo emva kokuphoxeka bephuma kuseva ku-Euro 2012 edlalelwa ePoland nase-Ukraine.
“Bakhathazekile ngokuthi abanabo abadlali abakwazi ukwenza izinto zenzeke. Bafuna ukubona izwe labo linabadlali abanobuchule obufana nobukaChristiano Ronaldo noLionel Messi. Empeleni kukhona lapho ngifunde khona bethi bafuna ukubona abadlali basemuva abakwazi ukuhlasela,” kusho lo mqeqeshi odabuka eRomania.
UDumitru, owaziwa ngokuzikhulumela, uveze nokuthi abadlali baseNingizimu Afrika nase-Afrika yonkana banezimpendulo ebholeni lesimanje ngaphakathi kubo. Ngokusho kwakhe abadlali base-Afrika banakho konke okudingekayo ukuphumelela ebholeni.
“Ngokokuzalwa abadlali base-Afrika baphiwe ubuchule nobuhlakani. Ngokwendalo banethuba elingcono kunabanye. Inkinga ngebhola lase-Afrika wukuthi sisabambelele ebholeni lakudala lase-Europe nabo asebaliyeka. Bafuna abadlali abanomjiko manje. Yilapho ibhola lethu lishoda khona. Abadlali bethu bacindezelwa kakhulu, bayatshelwa ukuthi ungajiki noma bachitha isikhathi eside bephethe ibhola. Kufana necala kumdlali ukudlula kubadlali abane,” kusho uDumitru owayeqeqesha iqembu lesizwe laseZambia.
Njengoba isizwe sonke sigxeka indlala yamagoli kuBafana Bafana, uDumitru uthe kufanele kugxilwe ezindleleni zokuhlasela nokuthuthukiswa kwamakhono, okuyizinto ezidingekayo.
“Kufanele sikhohlwe yizinto ezingalungile ebholeni lethu. Ukugqisha emuva akusasebenzi manje. ENingizimu Afrika u-70% wabadlali bahlakaniphile uma kuhlaselwa. Ngisho nabasemuva kufanele bavunyelwe ukuya phambili, baphinde balekelele uma kuhlaselwa. Abantu bangasho nje ukuthi kubekana engcupheni lokho kodwa ebholeni kufanele ukwenze. Ibonakele indlela uLucky Lekgwathi noSiyabonga Sangweni abakade behlasela ngayo ngesizini edlule. ESchool of Excellence sakwenza lokho kwaphuma uMbulelo Mabizela,” kusho uDumitru oyilungu losomaqhinga beSafa.
Lo mqeqeshi uncome kakhulu igalelo lonompempe kuleli athe balenyuse kakhulu izinga nokwenza abadlali bangesabi ukudlala ngokukhululeka.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Isiteleka siphazamise ukuholelwa kwabesibonelelo
2012-12-04 10:04
Johannesburg - Kuphazamisekile ukuholelwa kwabantu abathola isibonekelo sikahulumeni e-Eastern Cape, ngesikhathi onogada benkampani iFidelity, bengena esitelekeni esingagunyaziwe, kusho umbiko ngoLwesibili.
AbakwaFidelity basebenza ukuthutha imali, ngoMsombuluko abasebenzi babeke phansi amathuluzi bangena esitelekeni sokwenyuselwa amaholo.
Lesi siteleka siphazamise ukuholelwa kwabantu e-East London naseQueenstown.
Ngokombiko weDispatch Online, bathi abantu baze baholelwa ngemuva kokufika kwemali, ilethwa ngabanye abantu abaqashwe yinkampani.
Abasebenzi batshele abezindaba bathi bangene esitelekeni ngoba ziyagqoza izingxoxo zokwenyuselwa amaholo eziphakathi komqashi nabakwaCommission
for Conciliation, Mediation and Arbitration.
Isikhulu kwaFidelity Security Group uWahl Bartman ukuqinisekisile ukuteleka kwabasebenzi wathi inkampani ithole abantu abayitoho abazoqhuba umsebenzi okwesikhashana.
UBartman uthe isiteleka asikho emthethweni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kushone 3 engozini e-Eastern Cape
2012-07-24 16:51
Johannesburg - Abantu abathathu bashonile kwathi ababili balimala kambi esehlakalweni sengozi yomgwaqo eyenzeke ngasePort Elizabeth, e-Eastern Cape, kusho abahambisa usizo oluphuthumayo ngoLwesibili.
Iveni eyi-4x4 ishayisane neVolkswagen Golf, emgwaqeni uMarine Drive, ngezithuba zawo-14:00, kusho okhulumela abakwaNetcare 911 uChris Botha.
Abantu abathathu ekade behamba ngeGolf bashonele endaweni yesehlakalo, ababali abakade behamba nge-4x4 balimale kambi.
Abalimele bangeniswe esibhedlela.
– Landela IzindabaNews24 kuTwitter
(@IzindabaNews24).


text:
Ibhomu libulale 7 ePakistan
2013-02-14 14:01
Parachinar - Ibhomu ebiseceleni komgwaqo ishaye imoto ebithwele amalungu amasosha angahambisani neTaliban enyakatho ntshonalanga nePakistan ngoLwesine, labulala amasosha ayisikhombisa, kusho isikhulumi.
Amalungu angu-9 amasosha athole ukulimala ekuhlaseleni okwenzeke esigodini saseStanzai esihlala abantu bobuzwe bama-Orakzai ngasemngceleni wase-Afghanistan, kusho uFazal Naeem.
Amasosha abelibhekise emhlanganweni ukuyodingida amasu okubhekana neTaliban ePakistan ngesikhathi ehlaselwa, usho kanje.
Akekho osephumele phambili wavula isenzo sokuhlasela kodwa kusolwa yona iPakistani Taliban njengoba isike yahlasela kaningingana kanje.
Ukuhlasela kwakamuva kuze ngemuva kwamahora amadelakufa amahlanu ehlasele isiteshi samaphoyisa edolobheni laseBannu, kwalimala iphoyisa elilodwa.
Isikhulu samaphoyisa akuleli dolobha uNisar Tanoli sithe amadelakufa amathathu aziqhumise ngebhomu amanye amadelakufa amabili wona adutshulwe ngamaphoyisa ashona.
- Landela
IzindabaNews24 kuTwitter
- Sapa - AFP


text:
Asimethembi uRamaphosa - Abahamba noZuma
2013-02-22 10:04
Durban - IPhini likaMengameli we-African National Congress uCyril Ramaphosa akasoze aba ngumengameli wezwe uma kuya ngokufisa kwalabo abaseka uMengameli uJacob Zuma.
Umbiko wephaphandaba iMail & Guardian uthi izikhulu ze-ANC zithi uRamaphosa azimethembi ukuthi angase ngelinye ilanga angaqali phansi avulele uZuma amacala enkohlakalo.
Lokhu kuyimbangela yezihlelo zokuthi kuvinjwe uRamaphosa ekutheni angene ezicathulwnei zikaZuma, uma kuphela ihlandla lakhe.
Abeseka uZuma KwaZulu-Natal sebeqalile ngezinhlelo ezithi kumele owabe enguNgqongqoshe woMnyango wezaseKhaya, okumanje unguSihlalo we-African Union uNkosazana Dlamini-Zuma, kube nguye ongena esikhaleni sobengameli, kungabi uRamaphosa.
Abaholi be-ANC abayisishiyagalombili, bakhulume neMail & Guardian, beqinisekisa ukungamethembi uRamaphosa.
"Akukaze vele kube sezinhlelweni ukuthi uRamphosa abe nguMengameli we-ANC, akuyena esasimhlosile. Kwenzeka nje ukuthi abekhona nesikhathi samvuma. Wayecelwe ukuthi angene nje esikhaleni, ngesikhathi siphoxwa nguKgalema
Motlanthe ethi uzoqophisana noZuma eMangaung. URamaphosa uyafana nje nesimenywa," kusho omunye wabaholi be-ANC eGauteng.
Umthombo uthi uZuma angase acele uMotlanthe ukuthi aqhubeke nesikhundla sakhe sokuba yiPhini, ngemuva kokhetho lwango-2014, uma ehluleka kungenzeka nokuthi agcine ecela uBaleka Mbethe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
UDe Sa uthi awanele u 1-0
2013-02-21 12:01
Johannesburg - Umqeqeshi we-Orlando Pirates uRoger de Sa uthi uncamela imidlalo yaskuhambeni, kunaleyo edlalelwa ekhaya, esho ngemuva kokuthi ezakhe ziguqise iPlatinum Stars ngo 1-0.
UDe Sa uthi amaqembu amaningi avala emuva uma edlala namaBhakhaniya, uthi ukunqoba ngo 1-0 akwanele, kusho umbiko weKickOff.
“Kumele senze kangconywana, akukuhle ukuthi sihlale sinqoba imidlalo ngegoli elilodwa. Angiyazi mina lento, angiyijwayele ngiyiqale la kuPirates, siwina ngencacamezelo,” kukhalaza uRDS.
UDe Sa uthi uma bengadlaleli ekhaya, umdlalo uma noshintsho olukhulu, uuthe: “Uma singadlali ekhaya abadlali bayahlakazeka bahlasele bangagcini ngokusivalela emapalini. Lokho kwenza sikwazi ukushaya amagoli amaningana kunoma sisekhaya."
Khonamanjalo umqeqeshi weStars uCavin
Johnson usethulele iBhakabhaka isigqoko wathi iyiqembu elihamba phambili kunawo
wonke amanye eNingizimu Afrika.
“Anginakuthini ngithini, i-Orlando Pirates
izihambela yodwa eNingizimu Afrika, futhi ilona kuphela iqembu elisakwaze
ukusephuca amaphuzu ayisithupha kule sizini."
IPirates idlale neStars enkundleni yezemidlalo i-Orlando Stadium ngoLwesithathu ebusuku.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News 24


text:
I-AC Milan ifuna uDrogba
2011-11-15 16:27
Milan – Iphini likamengameli we-AC Milan, u-Adriano Galliani uthi angathanda ukusayinda umdlali odlalela iChelsea, uDidier Drogba.
Owayengumqeqeshi weChelsea, uCarlo Ancelotti uthe leliqembu elidlala kwiSerie A kufuneka lizame ukusayinda uDrogba nalowo odlala naye, uNicolas Anelka.
Ekhuluma neGazzetta dello Sport ngoLwesibili, uGalliani uthe: "U-Anelka ungumdlali obalulekile, kodwa kudala ngimthanda uDrogba, kusukela izinsuku zakhe esadlalela iMarseille."
UGilliani uphikile ukuthi bazama ukuthola umdlali ozothatha isikhala sika-Antonio Cassano, onezinkinga zenhliziyo.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- Sapa - AP


text:
UMotlanthe nejoka elisha kuKhongoloseComment on this story
MDU NCALANE
Ebika eseMangaung
UMENGAMELI we-African National Congress (ANC), usememezele ukuthi akukapheli phakathi kwalo mbutho nobeyiPhini lakhe ongabuyelanga uMnuz Kgalema Motlanthe, njengoba esejutshwe emsebenzini omusha ngokushesha.
UMnuz Jacob Zuma, uvale ingqungquthela izolo ebusuku ngesimemezelo esisukumise itende lonke lahlokoma, sokuthi uMotlanthe, nguyena ozoqhuba uhlelo olube yisisombululo sengqungquthela lokulawula izinhlelo zokuqeqesha amalungu alo mbutho kule minyaka eyishumi ezayo nebizwa nge-Decade of a Cadre.
UZuma ubesevala le ngqungquthela eqale ngeSonto edolobheni iMangaung lapho kukhethwe khona ubuholi obusha kwabhabhadiswa nemigomo eminingi eyashaywa ngoJuni nonyaka eGoli.
UZuma uthi le ngqungquthela inqume ukuthi kube nokuqeqeshwa okunzulu kwawo wonke amalungu kaKhongolose kuzo zonke izinhlaka futhi nabo bonke labo abathunywe emikhakheni eyehlukene njengakuhulumeni nakomasipala, ukuze bahambisane nezimiso zalo mbutho.
“Le ngqungquthela ithathe isinqumo sokubuyekeza nokuvuselela i-ANC. Iphinde yathi kumele sikuqede nya ngokushesha ukungaziphathi kahle kwamalungu ethu kuzo zonke izinhlaka.
“Umkhuba wokusetshenziswa kwezimali, ukucwasana ngokobuhlanga, ukwethukwa kwabaholi be-ANC, yilaba abasebenzisana nabaholi sesibaxoshile embuthweni, nalabo abacabanga ukuthi i-ANC izolawulwa ngezinkantolo, sizokuqeda nya.
“Sifuna ukwakha amaqabane aqotho azongabi nenkohlakalo, azohambisana nezibopho zombutho. Yingakho nje sithe iminyaka eyishumi yokuqala izonikezelwa ekuqeqesheni amalungu nokwakhiwa kwesikole sezombusazwe. Kuyintokozo kimi ukumemezela kule ngqungquthela ukuthi obeyiPhini likamengameli we-ANC uMnuz Kgalema Motlanthe, nguyena ozosisingathela lolu hlelo,” kusho uZuma kwaduma ihlombe.
Uphinde wabonga kuMotlanthe ngokuthi avume ukulekelela uKhongolose ngokusingatha lolu hlelo athi kumele luqale maduze nje.
UZuma uthi ukusuka manje inhloso yesigungu esisha wukudweba izinhlelo zokusebenza izisombululo zale ngqungquthela. Uthe uzothi uphela lo nyaka lobe selukhona lolu hlelo.
“Ezinyangeni ezintathu ezizayo kumele sibe sesibumbe ikomidi elizobheka ubuqotho babaholi namalungu ombutho. Ekoteni yokuqala kumele lesi sigungu sibe sesakhe ibhukwana elizolawula ukuziphatha kwamalungu nabaholi be-ANC kuzo zonke izinhlaka namazinga. Uyothi uphela unyaka sobe sesilwakhile uhlelo lokusebenza lweminyaka eyishumi,” kusho uZuma.
Uphinde wathi ingqungquthela ithume isigungu ukuba ngenyanga ezayo sidingide udaba lophiko lwentsha ukuze lubuyele emgqeni.
Okunye akugcizelele wudaba lobunye nobumbano kuKhongolose. “Akumele bakhishwe inyumbazane abaholi ngoba besebenzise ilungelo labo elikumthethosisekelo we-ANC lokuthi njengoba bengamalungu banelungelo lokukhetha abaholi nokuthi baphakamise amagama abo ukuze akhethwe.
“Lena yinqubo yentando yabantu yangaphakathi kuKhongolose. Kumele siqale manje ukukhombisa ubunye. Ubunye ngeke buzenzekele kodwa budinga thina ukuba sisebenze kanzima ukuze sibuzuze,” kusho uZuma, maqede waphetha inkulumo yakhe ngenoni elisha eselithathe indawo yengoma abedume ngayo ethi Mshini wami, washaya avule ngayo le ngqungquthela ethi, “Yinde le ndlela esiyihambayo, kwasho uMandela kubalandeli bakhe, wathi sohlangana ngeFreedom Day.”
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Owe-ANCYL eKZN ezinsolweni zokweba imali
2012-11-29 16:36
Durban - Isikhulu esiphezulu ophikweni lwentsha i-ANC Youth League, eKwaZulu-Natal, kuthiwa siyathinteka enkohlakalweni yokwebiwa kwemali eyabe inikelelwa abantwana abahlwempu.
Iphephandaba iDaily News libike ukuthi umsolwa uzovela ngaphammbi kweNkantolo yeMantshi eMgungundlovu ngoLwesihlanu, mayelana necala lokweba imali eyanikelwa yinhlangano yase-Italy, engekho ngaphansi kuka hulumeni.
Imali kuthiwa yayikhishelwe ukubhekana nezindleko zokuthwala abafundi baseMgungundlovu, uma beya ezikoleni, imali eyebiwa kuthiwa ilinganiselwa ku-R40 000.
Umsolwa ligodliwe igama lakhe kuze kuba uvela ngaphambi kwenkantolo, ummeli wakhe uSagie Bremiah, uqinisekise izinsolo ezithweswe umsolwa.
“Ikhasimende lami lithi aliyebanga imali,” kusho uBremiah, etshela iphephandaba.
Icala livulwe nguDokotela uClara Tumino, oyilungu lenhlangano i-Un Ponte Per La Vita.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Uzovela obefuna ukuthwala ngonkosikazi
2013-02-14 08:42
Mayfield - Kulindeleke ukuthi ivele eNkantolo yeMantshi yaseBenoni indoda esolwa ngokubulala unkosikazi wayo ngokumshumpula ikhanda ngoba ifuna ukumsebenzisela umuthi e-East Rand, kusho amaphoyisa aseGauteng.
Uboshwe ngesikhathi ikhanda likankosikazi litholakala endaweni yokugezela, isidumbu sakhe sisegumbini lokulala emzini wabo oseMayfield, eDaveyton, kusanda kuba yiphakathi kwamabili ngoLwesibili, kusho uCaptain Alfred Nakana.
“Uthe ikhanda likankosikazi ubezoliyisa KwaZulu-Natal nalapho abezolisebenzisela khona umuthi wokuthi abe yinjinga,” kusho uNakana.
Le ndoda ibihleli nomndeni wayo ngesikhathi ithi izingane aziye kolala, yabe isigwaza ibulala unkosikazi wayo yamshumpula ikhanda.
Ibhadanywe yindodana yabo, 15, nebese iphuma iyofuna usizo kanti izozithela evenini yamaphoyisa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kumkhulule ukuphela kwecala u'Zapiro'
2012-10-29 12:09
Johannesburg - Umdwebi wopopayi uJonathan "Zapiro" Shapiro usekhululekile ngoba umdonsiswano obusenkantolo phakathi kwakhe noMengameli uJacob Zuma usuphelile, usho kanje ngoMsombuluko.
"Lokhu kungumphumela omuhle kwezokubeka noma ngabe yini oyifisayo ngendlela yakho nangokuphawula," usho kanje ekhuluma ngocingo eseKapa.
Ummeli wabezindaba uDario Milo uthe icala lihoxiswe ngokusemthethweni ngoMsombuluko ekuseni.
UShapiro, ozibiza ngo"Zapiro", uthe ubelangazelela ukubonisa lokho akubona njengokubalulekile ekwenza ngomdwebo kusukela afakelwa isimangalo kwathiwa kumele akhokhe u-R5m beneSunday Tomes ngoDisemba 2008.
Kodwa muva nje ithimba elimele uZuma linqume ukwehlela ngezansi. Imali yehliswa yafinyelela ku-R4 million, lahoxiswa elokudicilela isithunzi.
UZuma wabe eseyehlisa imali wafuna u-R100 000 nokuba axolise, ngaphambi kokuba lihoxe ngokuphelele icala.
UShapiro uthe isinqumo sikamengameli asisho ukuthi usezoshintsha ukusebenza.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Akangancengwa uPienaar - Umbono
2012-12-05 16:27
Cape Town - Usihlalo ekomidini elihlela imidlalo ye-Africa Cup of Nations Inkosi uMwelo Nonkonyana usegxeke uSteven Pienaar, Michael Essien no-Emmanuel Adebayor, wathi bazicabangela bona bodwa kunjalo bazithwele.
Usho kanjena njengoba labadlali bezophuthwa yi-Afcon ezobanjwa ngoJanuwari.
INkosi uNonkonyana iphume iqhuzu noPienaar ithi kumele akhumbule ukuthi uphumelela nje, uphuma emalokishini aseNingizimu Afrika futhi ula akhona ngenxa yeSafa.
Abafundi beZindaba News24 bathi yize noma uPienaar edingakala eqenjini lesizwe, akumele ancengwe.
UWonder Khambule uthe: UPienaar mina angisiboni kakhulu isidingo sakhe kuBafana ngoba vele akalidlali leli bhola alidlala ku-Everton uma ekuBafana.
Akubizwe abanye abadlali.
USbonelo Dube uthe: UPienar udlala ibhola elisezingeni eliphezulu kakhulu, ababadlali beBafana Bafana bayabhacaza.
Lokho kwenza kube sengathi uPienaar akadlali kahle mayedlalela iBafana, ngokwami wenze kahle wayeka.
UMlindi Ngcobo uthe: Ngokwami ngicabanga ukuthi uPienaar wenze into ebekufanele ayenze, bese kukudala egxekwa.
Ake sibone ukuthi iBafana Bafana izokwenza kangcono yini engasekho, njengoba phela ubesolwa ngokudlisela.
Kumele abantu bakhumbule ukuthi phesheya usuke edlala nobani, uma ucabanga nje uRonaldo wase Portugal, iqembu lakhe lesizwe liyoke lenze kangcono ngalabadlali abanabo? Angiboni kahle.
Nabo-ke labo Kagiso, Dino Ndlovu, Khumalo, ukubala nje abambalwa, angibaboni ukuthi basibuyela nani phesheya.
UMazwi Zwista Nxumalo uthe: Akuyekwe phansi uPinnar, ayikho vele into abezoyenza ngoba isikwata vele sinomdlalo ofile.
Ukuqhubeka kwakhe kuzomumoshela ikusasa lakhe ngoba njalo uma ekade edlalela izwe uthola ukulimala, lokho bekungagcina kumfakela ingcindezi eqenjini lakhe.
ULeendo Mqadi Lindamaqadi uthe: Wenze kahle kakhulu uPinaar, baningi abadlali abangcono kunaye esinabo.
ULukisang Ishmael uthe: Angimsoli nakancane uPienaar mina, unezizathu zakhe ezimenze wayeka ukudlalela iqembu lesizwe.
Wayefika angithi uma ebiziwe?
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Kuboshwe abafundi e-UKZN
2012-08-22 16:23
Durban - Abafundi abahlanu basesikhungweni semfundo ephakeme i-University of KwaZulu-Natal, ophikweni iHoward College, baboshiwe ngesikhathi kuqhubeka umbhikisho wabafundi.
UCaptain Thulani Zwane uthe amaphoyisa asebenzise amathangi amanzi ukuzama ukuhlakaza isixuku ekade sibhikisha.
"Samukele umbiko othi kunombhikisho oqhubekayo futhi sekuphazamiseke ukufunda. Amaphoyisa abe esebopha abafundi ekade beqhuba umbhikisho onodlame," kusho okhulumela isikhungo uNomonde
Mbadi.
UMbadi uthe sekuhlelwe umhlangano ozokuba phakathi kwabafundi nabaphathi benyuvesi.
"Isikhungo sikugxeka kakhulu ukuphazanyiswa kokufunda nokwesatshiswa kothisha kanye nabafundi," kusho uMbadi.
Umbhikisho uqale ngoLwesibili, amaphoyisa alokhu esiqaphile isimo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Lokhu Kungavunyelwana Ngodaba LweDevolution Kuhlelo LweConstitution
Ikhomithi le ihlangene ekuseni yavumelana ukusayina ugwalo lwe draft constitution ntambama, kodwa kwehlula.
MATINENGA
Sithandekile Mhlanga
16.01.2013 21:09
WASHINGTON—
Ikhomithi eyakhethwa nguhulumende ukuthi iqedise uhlelo lokulotshwa kwesisekelo sombuso esitsha yehlulekile njalo ukuvumelana kumicijo embalwa ebingakavunyelwana egoqela ukwabelwa kwezabelo amandla i-devolution lokunye.
UMnu. Eric Matinenga, umphathintambo wogatsha olubona ngokulotshwa kwesisekelo sombuso uthe ikhomithi le ihlangene ekuseni yavumelana ukusayina ugwalo lwe draft constitution ntambama, kodwa abamela I-ZANU PF bala ukwenza lokhu ngenxa yokungamukeli indlela udaba lwe devolution olulotshwe ngayo.
Kukhangelelwe ukuthi ugwalo lolu lungasayinwa, luqhutshelwe inkhokheli zikahulumende womanyano-ama principals.
Ukuze sihlaziye loludaba, sixoxe loMnu. Walter Nsununguli Mbongolwane, ingcwethi ecubungula ezombusazwe, yena ogcizelela ukuthi isisekelo sombuso lesi.
Ingxoxo LoMnu. Walter Nsununguli Mbongolwane


text:
HARARE—
Abesifazana beZimbabwe bathi bayalwesaba ukhetho oluzayo ngoba besesabela ukuthi udlakela luzakwedlula olube khona ngokhetho luka 2008. Lokhu kuphume emhlanganweni wemfundiso yabesifazana abafuna ukuphatheka kwezombusazwe.
Abameli bengatsha zabomama abavele kumabandla wonke ezombusazwe baveze ukuba ngokhetho olukhangelelwe ukwenziwa ngomnyaka ozayo sebesesaba khona lokuthi bacintise labo ezikhundleni.
Abesifazana bamabandla ezombusazwe akuhulumende womanyano ayalusola kakhulu udlakela besithi ngezinye izikhathi bahlukuluzwa ngabebandla labo.
Kubika intathelizindaba yeStudio 7 uMavis Gama ese Harare.
Udaba lukaMavis Gama lodlakela kwabesifazana lwezombusazwe


text:
Abasebenzi bayalala emsebenzini - Ungqongqoshe
2012-09-26 10:01
Johannesburg - UNgqongqoshe wezemiSebenzi kaHulumeni uLindiwe
Sisulu uthi abanye babasebenzi bakubona kungasiyo neze inkinga ukuthatha isihlwathi ngesikhathi somsebenzi noma nje bazidelelele, kubika iphephandaba iBeeld ngoLwesithathu.
USisulu ubephendula umbuzo wePhalamende ophonswe yilungu uMalesane Themba, obebuza ukuthi bangaki abasebenzi bakahulumeni asebexoshelwe ukungaziphathi kahle emsebenzini.
Ngokusho kukaSisulu, balinganiselwa ku-3 000 abasebenzi abamiswa esikhathini esiyiminyaka emithathu, kwathi abangu-149 kubona baxoshwa.
USisulu uthi abasebenzi laba bebeshaya indiva imigomo yomsebenzi wabo, abanye besebenzisa budedengu izimali zikahulumeni kanti abanye batholakala namacala okweba, abanye belova kakhulu emsebenzini.
Amacala ahlanganisa awokuhlukumeza ngokocansi, ukulala emsebenzini, ukucwasa kanjalo nokudelela abasebenzi angamanye amacala andile uMnyango obhekana nawo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Bashaqelwe izimpahla abakwaMpisane
2013-02-06 14:04
Durban - Uphiko olushaqa izimpahla i-Asset Forfeiture Unit ngoLwesithathu ekuseni luqalise ukuthatha impahla yenani lika-R140 million emzini wowayeyiphoyisa likaMasipala weTheku uSibusiso Mpisane, kusho oKlebe.
Kulezi zimpahla kubalwa isithabathaba somuzi nezimoto zohlobo oluphambili.
"I-AFU kanye noKlebe benza umyalelo wenkantolo manje. Impahla kusolakala ukuthi yatholakala ngemali yobugebengu,” kusho isikhulumi uCaptain Paul Ramaloko.
UMpisane usolwa ngokufaka inkampani yakhe yokwakha ngaphansi kwe-Construction Industry Development Board ngokuthi athumele amaphepha omgunyathi nokwaholela ekutheni athole ithenda ka-R140 million.
UMpisane waba ngusozigidi ngemuva kokuthola ithenda yokwakha izindlu zikahulumeni zamanani aphansi.
Unkosikazi wakhe, uShawn, owatholwa enecala lokukhwabanisa intela, kumanje uhamba icala lokungayikhokhi intela eNkantolo yesiFunda eThekwini.
Phakathi kwezinto asolwa ngazo, ngukubhala imali engekho kuma-invoice engafinyelela ngaphezulu kuka-R5 million ngenhloso yokuba aphulelwe intela.
Waliphika icala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bacetshiswe ngokuningi abeNtandokaziComment on this story
NOKUBONGWA PHENYANE
Ebika eJozini
UBUNGAFUNGA ukuthi umncintiswano wokujayiva emcimbini ohlelwa yiSolezwe Intandokazi Women’s Club okade ungoMgqibelo eTiger Lodge eJozini.
Kulo mcimbi, obuphethwe ngobunyoninco yintokazi engusomabhizinisi, uZama Phakathi, wonke umuntu ubethokozile ngendlela obuphethwe ngayo. Imbokodo ike yanikwa ithuba lokuthi izibize kwabonakala ngempela ukuthi kuguga othandayo.
Ubungabuzi ukuthi bajubule labo akade behambele umcimbi njengoba behambe bengawuvali umlomo ngenxa yokuzititilizela izipho.
Izikhulumi nazo zishiye konke ebezikuphethe emgodleni wazo abesifazane bethola konke abangakusebenzisa emakhaya.
UNkk Vuyi Gama, oyinxusa lakwa-Inecto, unxuse abantu besifazane ukuthi kumele bazi ukuthi ukuzethemba kuqala kumuntu uqobo lwakhe.
Uthe akumele bakukhohlwe ukuthi bangakwazi ukuzimela yize behlala ngabodwa futhi bangalokothi bacabange ukuthi uma umuntu wesilisa engekho impilo isimile.
Nabasebhange Ithala nabo bacobelele abesimame mayelana nokuzibekela imali benze izinto ezibonakalayo ngayo.
UNkk Nomkhosi Khumalo, waseThala, uthe njengamanje sekukhona i-akhawunti ebizwa ngokuthi yiNtandokazi Gold Club ezosiza abantu besifazane abahambela umcimbi weNtandokazi ukuthi bonge kuyo.
“Abantu besifazane kumele bakhuthalele ukuqala amabhizinisi abo. Okubalulekile futhi kumele niyeke ukuthi nidlale izitokofela zokudla, into ehlala ize ibole. Kumele ngabe nibeka imali ukuze nithenge into ebonakalayo ezonisiza kusasa, hhayi ukudla,” kusho uNkk Khumalo.
NabaseMnyangweni wezoBulungiswa nabo bashiye izeluleko eziphaphamise kakhulu abesifazane abazama ukuvikela abantu besilisa.
Ngokusho kukaNksz Mbali Mncamdi abantu besifazane abayeke ukuvikela abantu besilisa abahlukumeza izingane ngoba lokho kuyicala elibomvu.
UNkk Slindile Khanyile, onguMhleli wamaphephandaba angempelasonto, ubonge kakhulu abaxhasi balo mcimbi wathi ukube abekho Isolezwe belingeke likwazi ukuwenza lodwa lo mcimbi.
wonke umuntu ukhumbula umculi osewadlula emhlabeni, uBusi Mhlongo, ngesikhathi umculi wejazz, uMelody, esecula izingoma zakhe ebezihambisana nalo mcimbi ezifana nethi Mama.
Abaxhasi balo mcimbi wuMnyango wezoBulungiswa KwaZulu-Natal, Ithala, Hallmark, Spekko Rice nabakwa-Inecto.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Khethani abaholi enibafunayo: ZumaComment on this story
CELANI SIKHAKHANE
UMENGAMELI we-ANC, uMnuz Jacob Zuma, uthi sekufanele amalungu kaKhongolose azibuze ukuthi ngabe umholi onjani okudingeka ahole leli qembu ngoba lokhu kuyowasiza ekutheni akhethe umholi ngokucophelela ozokwazi ukuyisa i-ANC phambili.
Ukhulume kanje ngesikhathi ehlangene namalungu kaKhongolose eNyuvesi yaseZululand, oNgoye, izolo embuthanweni obuthathwa ngokuthi ungowokugcina ukuthi ahambele kuwo amalungu eqembu, ikakhulukazi KwaZulu-Natal ngaphambi kwengqungquthela yaseMangaung, eFree State.
“Njengeqembu sivumelene ngokwemigomo okumele sisebenzele phezu kwayo nokunye kodwa manje umbuzo osusele okudingeka sizibuze wona siwuphendule owokuthi njengoba kuyiwa eMangaung hlobo luni lomholi noma lwabaholi esifuna baqhubeke nokuhola inhlangano ngendlela enesithunzi nezokwazi ukuvikela izwe?” kusho uZuma.
Eqhuba uthe i-ANC idinga abantu abangeke bazibone sebebakhulu kunayo kodwa abazobeka izidingo zabantu phambili.
Uthe inkinga ekhona esibhekene ne-ANC yindaba yabantu ababulalanayo bebanga izikhundla zobukhansela nokuyinto ebeka isithombe esibi ngeqembu.
Ubekusho lokhu ekhala nangokuthi kumanje uthola ukuthi kunabantu abathile embuthweni abangakhethelwanga ukuba amakhansela kodwa abazama ngakho konke ukuphazamisa labo abakhethiwe ukuze babonakale bengasebenzi.
Uthe uthola ukuthi eminyakeni emihlanu umuntu asuke anikezwe yona ukuba ahole umphakathi emithathu yayo usuke elwa izimpi zalabo abamphazamisayo bese kuthi sekuyophela isikhathi sakhe kube yima eqala ebhekana nezidingo zabantu.
Ubuye wathi okunye okuyinkinga wukuthi kukhona nalaba abangabe besafuna ukuphuma ezikhundleni kuthi noma umuntu abantu bengasamfuni ebukhanseleni afune ukuphatha isikhundla ngenkani.
“Kunalabo obathola begqame ngomsindo emagatsheni kaKhongolose kodwa uma sebenikwa umsebenzi wokuphatha izikhundla behluleke. Kuhle umuntu agqame ngomsebenzi hhayi ngomlomo. Okunye abantu okumele bakuqonde wukuthi uma usukhethiwe waba ngumholi kusuke kungashiwo ukuthi phakama ngoba usuke uthunywe ukwenza umsebenzi. Mina nje ngithunyiwe ukuthi ngihole iqembu nezwe okuyinto enzima ngoba uma kukhona okubi enikwenzayo kuthiwa uyababona abantu bakaZuma ukuthi benzani. Ngikusho lokhu ngoba ngithe ngingaphandle kwenzeka isigameko saseMarikana nalapho kwakugxekwa mina kuthiwa nangoke uZuma,” kusho uZuma.
UZuma ube esetshela amalungu ukuthi kumele aqonde ukuthi i-ANC ifana nebhasi elikhulu okumele wonke umuntu aligibele bese eba nezwi lokuthi ufuna kube ngubani umshayeli futhi alishayele libheke kuphi ngoba uma kungenjalo kukhona abayolokhu bekhala.
Kulo mbuthano i-KZN ikubeke kwacaca ukuthi ayigudluki futhi ayihlehli esinqumeni sayo esithathile ngobuholi njengoba ikucacisile ukuthi ifuna uZuma aphathe okwesibili, yathi noma ngabe kuthiwa ubengesiyena umuntu wakulesi sifundazwe ibisazomeseka.
Kuthe uma ephuma kulo mbuthano obuhanjelewe amalungu abebalelwa ku-8 000 uZuma wayoba nomhlangano oyinguyazana neSilo samabandla kwaNongoma. Kushaye isikhathi sokushicilela kungakacaci ukuthi bebebhunga ziphi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Uthelekile enkantolo umlingisi
2013-02-18 11:01
Johannesburg - Umlingisi odumile utheleke eNkantolo yeMantshi yaseRoodepoort ngoMsombuluko ukuzobhekana necala lokushaya abekwe lona.
Lo mlingisi ubonakale encokola nosomahlaya ongumngani wakhe ngaphandle kwenkantolo, njengoba elinde ukubingelela imantshi.
Lo mlingisi, zimkhalele ngoMgqibelo ngokushaya intombi yakhe ngesikhathi kuqubuka ingxabano, kusho uLieutenant Colonel Katlego Mogale.
Uthe ngeke alikhiphe igama lomlingisi ngenxa yokuthi akakaveli enkantolo.
- Landela
IzindabaNews24 kuTwitter
- SAPA


text:
Uboshelwe elokubulala umfundi
2012-09-18 15:59
Johannesburg - Umfundi waseKagiso, oneminyaka engu-18 ubudala uboshiwe mayelana nezinsolo ezithi ubulale umfowabo womunye umfundi, kusho amaphoyisa aseGauteng.
UBrigadier Sipho Ngubane uthe ngoMsombuluko umfundi lona ulwe nomunye umfundi oneminyaka engu-17 ubudala.
"Lona ona-17 ube esebiza umfowabo ethi akazomekelekela."
Ngesikhathi umufi ezama ukwelekelela ugwazwe esifubeni washonela endaweni yesehlakalo.
Umfundi ogwaze omunye ube esebaleka, nokho ube eseboshwa esesibhedlela la ebelashelwa khona amanxeba okugwazwa, uzovela ngaphambi kwenkantolo yeMantshi yaseKrugersdorp ngoLwesithathu.
–
"Like" ikhasi lethu ku-Facebook uze ukwazi ukujoyina inkulumo ngolimi
lwakho.
– Landela
Izindaba News24 kuTwitter (@IzindabaNews24).


text:
Kuvalwe ifemu ekushone kuyo abantu
2013-02-15 12:02
Cape Town - UMkhandlu waseKapa ukhethe ukuyivala okwesikhashana ifemu iGlobal Gases factory nalapho kushone khona abasebenzi ababili ngesikhathi kunoqhuma kwegesi, kusho umbiko wanguLwesihlanu.
"Ngemuva kokuhlolwa kwendawo yesigameko ngoLwesine, izikhulu zazise abaphathi ukuthi le ndawo izovalwa okwesikhashana," kusho okhulumela ithimba lezinhlekelele uWilfred Solomons-Johannes.
Ithimba lezikhulu zedolobha, uMnyango wezabaSebenzi namaphoyisa baphenye ngalokhu kuqhuma kwangoLwesithathu.
Kube sekukhishwa isexwayiso sokuthi kulungiswe ibhilidi ngokushesha, ukuze le ndawo iphephe.
Lesi sexwayiso sikhishwe ngaphansi kweNational Building Regulations and Building Standards Act.
USolomons-Johannes uthe umsebenzi wokulungisa unikezwe iComp
Air, nokuyinkampani ezimele.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UMotsepe unikele ngoR23m
2011-11-29 12:36
Pretoria – Usihlalo weMamelodi Sundowns, uPatrice Motsepe unikeze imihlangano imali elingana noR23m ngendlela yakhe yokubuyisa emphakathini, kubika iKickOff.com.
Amaqembu azothola lemali yiCosatu, iSadtu, iNehawu, neZion Christian Church.
"Ebengifuka ukwenza ukubuyisela imali emiphakathini lapho ngenza khona imali yami," ushilo uMotsepe, ophinde abengusihlalo we-African Rainbow Minerals.
"Asingakhohlwi ukuthi umuntu oyedwa angadlisa yonke imiphakathi kuleli, kodwa ngiyajabula ngokusiza lapho ngingasiza khona."
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
I-NDP izosisiza sonke - Zuma
2013-02-15 10:00
Johannesburg - INational Development Plan uzobeka izwe endleleni ecacile mayelana nokuthuthukiswa kwezwe, kusho uMengameli Jacob Zuma ngoLwesihlanu.
"Akuyona into kahulumeni noma iqembu elithize, kodwa ngeyethu sonke,” esho esidlweni sebhizinisi sasekuseni esihlelwe yiphephandaba iThe New Age, eKapa, ngemuva kokwethula inkulumo ebhekiswe esizweni kuvulwa iPhalamende ngoLwesine.
"Izwe liyazi lapho liya khona. SesineNational Development Plan manje. Akuyona into eqhamuka emakhanda abantu nje abazikhulumela noma yini, kepha uhlelo okumele lusize izwe.”
UZuma uthe ingqinamba ebhekene nohulumeni ukuqinisekisa ukuthi lolu hlelo lisebenzela wonke umuntu wakuleli.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bagwetshiwe abo'mhlabelo kaSathane'
2012-03-30 12:01
Johannesburg - Amadoda amabili avume icala lokubulala uKirsty Theologo, 18, esehlakalweni ekuthiwa sihlobene nenkolo kasathane, agwetshwe iminyaka engu-17 ethothoza ejele, kusho imibiko ngoLwesihlanu.
IMantshi igwebe uLester Moody noJeremy King, bobabili abaneminyaka engu-18 ubudala, yabalengisela iminyaka emihlanu.
Bobabili laba kulindeleke bafakaze ecaleni labanye abasolwa uLindon Wagner, 21, Robin Harwood, 18, Harvey Isha, 23, nomsolwa oneminyaka engu-15 ubudala.
Ngenyanga ka-Okthoba uTheologo wabhunyelwa ngophethiloli washiswa.
Washona ngemuva kwesonto engeniswe esibhedlela, umngani wakhe oneminyaka engu-14 ubudala, naye washiswa kodwa wasinda.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Ukuhlasela emoyeni kubulale izingane eSyria
2012-11-26 10:00
Amman - Ukuhlaselwa kukahulumeni emoyeni eSyria esigodini esonganyelwe ngamavukelambuso ngaseDamascus kubulale izingane ezingu-10 ebezidlala emnyango.
I-video itshengisa izidumbu zezingane ezimbili, zilimele ekhanda nasemqaleni.
Owesifazane obekhihla isililo ube esanga isidumbu sengane yakhe.
Ezinye izidumbu ezimbili bezisemotweni ngemuva.
"Akekho obephezu kweminyaka engu-15 kulabo abashonile. Iningi lalezi zingane zishonele emagcekeni asemakubo," kusho isishoshovu u-Abu Kassem.
- Landela
IzindabaNews24 kuTwitter
- Reuters


text:
Lihlehlile icala likaMpisane
2013-02-15 14:01
Durban - Icala lesithathu elibekwe usomabhizinisi waseThekwini uMabongi Flora Junior "Shauwn" Mpisane -- nalapho esolwa ngokugxambukela kofakazi boMbuso -- lihlehlisiwe eNkantolo yesiFunda yasePinetown ngoLwesihlanu.
UMpisane usolwa ngokuzama ukuhlohla ufakazi woMbuso ukuba ashintshe okubhalwe kumarisidi, inkohlakalo nokuvimbela ukusebenza kwengalo yomthetho.
Icala lihlehliselwe uFebhuwari 21.
Kuthiwa wazama ukuqinisekisa ufakazi ukuthi ashintshe umbhalo obalwa njengobufakazi enkantolo mayelana necala lentela azolithetha ngoMeyi.
Kuleli cala langoMeyi, uMpisane usolwa ngokukhwabanisa amarisidi ukuze kwehle intela azoyikhokha kwabakwaSouth African Revenue Service.
Ubhekene nelinye icala eNkantolo yezeziMali eThekwini mayelana namacala angu-53.
Kuthiwa wafaka amaphepha angumkokotelo kwabeConstruction Industry Development Board ukuze kuphasiswe ukuthola kwakhe amathenda.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Izigameko ezingu-126 zokudlwengula eDRC
2012-12-19 12:26
Geneva - Umqulu ohlanganiswe yi-United Nations uveze ukuthi kubikwe izigameko ezingu-126 zokudlwengula empumalanga neDemocratic Republic of Congo ngemuva kokubaleka kwamasosha nokwaholela ekutheni le ngxenye ibuswe ngamavukelambuso e-M23.
"Sekuboshwe amasosha ayisishiyagalolunye e-Armed Forces, amabili ngokudlwengula ayisikhombisa ngokudala uthuthuva emphakathini," kusho uMartin Nesirky, nokhulumela i-UN, ngoLwesibili eNew York.
Amasosha abalekela amaphekulazikhuni, nabe esethatha iGoma.
Kwabe sekuqalwa izingxoxo phakathi kwezihonga nohulumeni ukuzama ukuqeda lezi zibhelu, nokubikwa ukuthi zihamba ngonyawo lonwabu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa-DPA


text:
Ngaqamba amanga - Ubaba owathi uthunjiwe
2012-12-14 12:06
Durban - Indoda yomndeni yaseNew Germany uLeon van Rensburg usegcine evumile ukuthi wasenga ezimithiyo ngesikhathi ethi udunwe imoto wase ethunjwa, wathi uyazisola, kubika iThe Mercury.
UVan Rensburg, 52, owavumile amacala okuqamba amanga nokuvimbela ukusebenza kwengalo yomthetho, eNkantolo yeMantshi yasePinetown.
Ekuvumeni kwakhe icala, nokufundwe ngummeli wakhe uJohn
Batchelor, uVan Rensburg uvumile ukuvula icala elingekho ngo-Okthoba.
Abomndeni baphithana amakhanda ngesikhathi ethi uthunjiwe.
Watholakala eHowick ezinsukwini ezimbili kwenzeke isigameko.
Kwase kuvela ukuthi uVan Rensburg akazange athunjwe kepha waya kohlala endaweni yezivakashi e-Underberg.
Udokotela wengqondo uBeatrix Coetzee, nowethule ubufakazi, uthi ukholelwa ekutheni uVan Rensburg lokhu akwenzile akazange akuhlele kepha wayengaphansi kwengcindezi ethile, wathi akumele aboshwe.
Kulindeleke agwetshwe ngoJanuwari.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kungase kulahleke eminye imisebenzi ezimayini
2012-12-14 08:08
Johannesburg - IChamber of Mines ithi umkhakha wezimayini uzolahlekelwa yizinkulungwane zezikhala zemisebenzi uma i-ANC inquma ukunyusa intela yezimayini, kusho umbiko ngoLwesihlanu.
"Kuzochaza ukuthi ezinye izimayini kuzomele zingasaqhubeka nomsebenzi, kanti lokho kulinganiselwa emashumini ezinkulungwane zemisebenzi engalahleka," kusho isikhulu seChamber of Mines uBheki Sibiya ekhuluma neBusiness Day.
"Ukuxhumana kwethu ne-ANC kuzoshuba kakhulu ngemuva kweMangaung."
Ingqungquthela yokuqokwa kobuholi ye-African National Congress nezoqala ngeSonto, izobe igoqa ngemigomo ezosetshenziswa nguhulumeni.
Leli phephandaba libike ukuthi leli qembu lingase linqume ukusebenzisa umthetho wentela yezimayini othi mazikhokhe u-50% wenzuzo uma imali engenile ikhuphuike ngo-15% kwejwayelekile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone abadlali abangu-6 engoziniComment on this story
BAWINILE NGCOBO noMINENHLE MKHIZE
KUPHINDE kwagadla ifu elimnyama ebholeni lakuleli kushona abadlali abayisithupha bePolokwane City egijima kuNational First Division (NFD) izolo ebusuku.
Isolezwe lihabule ngomthombo walo oseLimpopo ukuthi kushone abadlali abayisithupha bePolokwane City ebiyaziwa ngeBay United kumasizini adlule.
“Kushone abadlali abayisithupha abanye balimala kanzima engozini yemoto. Le ngozi yenzeke behamba ngebhasi elincane bephuma emdlalweni weNFD lapho bebedlala khona neF.C A.K. Nathi sisanda kuzithola lezi zindaba njengoba singomakhelwane babo. Siyazwelana kakhulu nabo,” kusho esinye sesikhulu esiphethe iqembu eligijima kulesi sigaba.
Kwehla lo msophi nje, leli qembu belibuya emidlalweni obuse-Oscar Mpete Stadium ePolokwane lapho lidlale khona ngokulingana ngo 1-1 neF.C AK.
Kuthintwa isikhulu saleli qembu uPincy Pena ngalesi sigameko sikuqinisekisile ukuthi kukhona abadlali abadlule emhlabeni kule ngozi eyehle ePolokwane. Ngemuva kwalokho lesi sikhulu sikhale ngokuthi sixinekile lapho sikhona futhi ngeke sikwazi ukukhuluma ngoba sisadidwe yilesi sigameko.
Omunye umthombo waleli phephandaba uwadalulile amagama abadlali abashonile kodwa sangakwazi ukushicilela kuze kwaziswe imindeni yabo kuqala.
“Ngisanda kuthola ucingo manje lingitshela ukuthi kudlule emhlabeni abadlali abayisithupha, abathathu bengisondelene nabo kakhulu ngisasebenzela iqembu kanti laba abanye abathathu bebesasanda kufika eqenjini. Sife olwembiza ngokudlula kwabo kwazise bekungabafana abadlala kahle,” kusho umthombo ovele wakhihla isililo.
Kushayelwa uConnie Motshumi wezokuxhumana kuPremier Soccer League naye usiqinisekisile lesi sigameko.
n Khonamanjalo, kwenye yezingozi ehlasimulisa umzimba eyenzeke ngempelasonto, abantu abawu-15 abebesuka eClairwood, eThekwini, beya emngcwabeni e-Eastern Cape ababanga besafika ngoba iveni abebehamba ngayo igingqikile emgwaqweni u-R61 eduze kwaseSt Michaels, ngaseMargate, ngoMgqibelo ebusuku kwashona abayisithupha.
Abashonile nabalimele okuthiwa bangomakhelwane bebekade beya emngcwabeni obuzoba izolo eFlagstaff ngesikhathi bevelelwa yile ngozi.
Kuthiwa umshayeli weveni ebithwele abantu abangu-15 uhlulekile ukuyilawula yase igingqika.
Kule ngozi kushone uPhilile Dingi (28), Zwe Madlavu (21), Lindani Shezi noLungani Sithole, oshonele esibhedlela, amagama abanye ababili awatholakalanga kwaze kwashaya isikhathi sokushicilela.
UMnuz Kwanele Ncalane womnyango wezokuThutha esifundazweni uthe umbiko abanawo ukhombisa ukuthi kuqhume ithayi evenini umshayeli wabe esehluleka ukuyilawula.
UChris Botha wakwa-Netcare 911 uthe abezimo eziphuthumayo nophiko lwabatakuli bakwaSAPS bafike endaweni yesigameko bathola imoto ifahlakile lapho igingqikele khona endaweni engamamitha angu-200 ukusuka emgwaqeni ekade ihamba kuwo.
Kuthiwa le moto ibihambe ichithela ngaphandle abantu ngesikhathi igingqika.
UBotha uthe emuva kokuthi abantu abebelimele benikwe usizo lokuqala endaweni yesigameko babe sebethuthelwa ezibhedlela ezehlukene.
n Khonamanjalo, kushone abantu ababili kwalimala abayisihlanu ngesikhathi kugingqika imoto abebehamba ngayo emgwaqeni u-R27, eduze kwaseBallito, ngoMgqibelo ebusuku.
Kuthiwa umshayeli uhluleke ukulawula imoto yaphaphalaza ngezithuba zawo-8 ebusuku.
UBotha uthe ngesikhathi abezimo eziphuthumayo befika endaweni yesigameko bathole ukuthi abanye abebelimele bebesavaleleke emotweni. Kuze kwasetshenziswa izindlawu betakulwe ngaphambi kokuthi bathuthelwe ezibhedlela eziseduze.
Kwenye ingozi kushone amadoda amathathu kwalimala abanye abahlanu ngesikhathi kushayisana iloli nezimoto ezimbili ezincane emgwaqweni u-N3 ngaseMidmar Dam.
Akucaci ukuthi le ngozi yenzeke kanjani kodwa u-Andre Visser wakwa-ER24 uthe enye yezimoto ebithinteka kule ngozi ibinamadoda amathathu. Enye yawo iyichithile imoto amabili atholakala esihlalweni esingemuva.
Wonke la madoda ashonele endaweni yesigameko.
Enye yezimoto kuthiwa ibinamadoda amane nowesifazane oyedwa. bona balimele, bathuthelwe ezibhedlela ezehlukene.
Iloli ebelithinteka kule ngozi nomshayeli walo kuthiwa bebengatholakali endaweni yesigameko.
UNcalane uthe uNgqongqoshe, uMnuz Willies Mchunu, uyanxusa ukuthi abantu baqhubeke nokuhlonipha imithetho yomgwaqo, baziphathe kahle ngoba ukufika kwesikhathi sikaKhisimusi akushintshi lutho.
Uthe abantu uma bezohamba, abahambe ngezimoto ezisesimeni esifanele, ezigunyaziwe ukuthutha abantu ukuze baphephe.
“Uma nizohamba kumele kube khona oyedwa ongaphuzi ozoshayela. abantu abangashayeli bephuzile. Amaphoyisa ethu asevele agcwele imigwaqo agade labo abazophula imithetho,” kusho uNcalane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Bambambe inkunzi bamupha u-R50
2012-10-26 14:00
Durban - Umthwebuli wezithombe waseThekwini uchaze indlela izigelekeqe ezimbambe ngayo inkunzi zase zimnika u-R50, emalini yakhe zithi afake uphethiloli.
USimone Holmes, 24, utshele iphephandaba iMercury wathi ufike ekhaya kukhona amadoda amabili akade ezobamba inkunzi ,uthe laba bebebophe umsizi wakhe wasendlini.
Uthe abaphangi babe sebemtshela ukuthi akabahambise KwaMashu, ngemoto yakhe, bathathe u-R3 500 kaHolmes, base bemnika u-R50 bethi akafake uphethiloli uma esebuyela ekhaya.
izigilamkhuba zikhale zemuka nama-laptops amathathu, i-computer, izingubo zokugqoka kanye nencwadi kaHomles yokuhamba amazwe.
Laba bajike umqondo bathi uHolmes akabashiye ematekisini zizobe seziziqhubekela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Umfundisi kwelokudlwengula ingane
2012-11-22 10:07
Johannesburg - Umfundisi waseSoweto uzovela ngaphambi kweNkantolo yeMantshi yaseProtea ngoLwesihlanu mayelana nezinsolo zokudlwengula kanye nokubukubeza izingane ezincane.
Umbiko wephephandaba iSowetan uthi umfundisi ubhekene namacala ahlanganisa elilodwa lokudlwengula kanye namabili okunukubeza ngokocansi izingane ezincane.
Umfundisi angeke lidalulwe igama lakhe kuze kuba uvela ngaphambi kwenkantolo.
Okhulumela amaphoyisa uWarrant Officer Kay Makhubela uthi umfundisi uneminyaka engu-62 ubudala, uthi wanukubeza izingane ezineminyaka ephakathi kwengu-12 no-15 ubudala, lokhu wakwenza izikhathi esiyizinyanga.
Intombazane eneminyaka engu-12 ubudala yadlwengulwa ezinye izingane ezimbili zanukubezwa ngokocansi.
"Umfundisi unespaza emzini wakhe, ubebamba izingane uma zizothenga," kusho uMakhubela.
Kuthiwa lona wayedlwengula ingane bese eyinika imali kuze ingeke itshele abazali, intombazane yagcina ishilo kubo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
‘Siyakhalisa isibalo sabenza iMaths ezikoleni’Comment on this story
MHLENGI SHANGASE
UMCWANINGI mabhuku jikelele uMnuz Terence Nombembe ukhala ngesibalo esiphansi sabafundi abenza iMaths ezikoleni.
Uthe kudingeka kwenziwe okuthile ngokushesha ngale nkinga.
UNombembe uthe kudingeka kube nomkhankaso wokugqugquzela abafundi ukuthi benze lesi sifundo ukuze kube lula uma sebengena emanyuvesi.
Usho lokhu nje iningi labafundi liyasilaxaza lesi sifundo lenze iMaths Literacy okwenza babe nenkinga uma sebefika emanyuvesi ngoba abamukelwa ezinye zeziqu abafundi abenza lesi sifundo kudingeka abenza imaths.
“Ziyehla izibalo zabafundi abenza imaths okuyinto okumele isukunyelwe kakhulu kufuqwe imikhankaso ukuze basenze lesi sifundo.
“Inkinga ngothisha abafundisa lesi sibalo yizinga labo elingabazekayo, into edinga uhulumeni ayilungise,” kusho uNombembe.
Ukusho lokhu izolo ngesikhathi ekhuluma esidlweni sasekuseni eThekwini izolo lapho bekusayinwa khona isivumelwano sokusebenzisana phakathi kukaMgcinimafa esifundazweni nenhlangano iSouth African Institute of Chartered Accountants (Saica) ngohlelo lwemifundaze lwale nhlangano iThuthuka Bursay esiza abafundi abafuna ukuba ngabacwaningi mabhuku.
Imaths ne-accounting ngezinye zezifundo ezithathwa njengezinzima ngabafundi kanti nothisha abafundisa lezi zifundo bayashoda kakhulu.
Yingakho umnyango wezemfundo unezinhlelo zemifundaze kothisha abafundisa noma abazofundisa lezi zifundo uma bephothula iziqu zabo.
UNombembe uthe kubalulekile ukuthi kuthathwe abafundi wumasipala ngamunye banikwe amakhono futhi baqeqeshwe ukuba ngabaphathi bezimali ngoba bayadingeka kakhulu.
“Laba bafundi bazothi uma bephothula iziqu bayosebenza kulabo masipala ngoba yilapho bedabuka khona. Abantu abagogodile abathandisisi kahle ukuyosebenza emakhaya,” usho kanje.
UNgqongqoshe weziMali, uNkk Ina Cronje, uthe bayashoda abantu abagogode emkhakheni wezimali kanti nalabo abagogodile abafuni ukuyosebenza emakhaya.
Uthe yize kungomasipala abahlanu kuphela abanconywa nguNombembe ngokusebenzisa kahle izimali kwabangu-61, kudingeka basebenze kanzima ukuze nalaba abanye benze kahle.
“Amabhizinisi azimele kumele abambe iqhaza ngoba uma ngase nje ibhizinisi ngalinye lifundise umfundi oyedwa ngeke lilimale kakhulu ngasezimalini.
“Ithuthuka isiza inqwaba yabafundi minyaka yonke kanti ngizobheka emgodleni ukuthi singabasiza ngezigidi ezingakanani ukuze luqhubeke lolu hlelo,” usho kanje.
UNdunankulu wesifundazwe, uDkt Zweli Mkhize, uthe kubalulekile ukuthi kuqokwe abantu abanamakhono afanele ezikhundleni ngoba noma kungaba nezinhlelo ezinhle kuhulumeni noma komasipala kodwa uma bengekho abantu abanamakhono okuphatha izimali ngeke izinsiza zifinyelele kalula kubantu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Bafuna umthetho ovimba isithembu
LUNGI LANGA
IYObaseka uma sebeshade ngokusemthethweni kuphela labo abangena esithenjini inhlangano eluleka abashadile, iSakhiwo Samakhosikazi.
Umholi wale nhlangano uNkk Ayanda Simelane (32) uthe akulula ukuthi baphikisane nesithembu njengoba kusemthethweni eNingizimu Afrika futhi kuwusiko kwabaningi la KwaZulu-Natal.
Yize bengeke baphikisane nakho, bayobaseka laba abakuso uma sebeshadile, hhayi uma besalobolene nje.
Ukhuluma lokhu nje le nhlangano isanda kuba nemashi yomkhankaso wokulwisana nokwanda kwamazinga okuhlukanisa kwemishado, iStop Divorce. Kule mashi esinye sezikhulumi eziphambili kwakulindeleke ukuthi kube ngomunye wamakhosikazi kaMengameli Jacob Zuma, uNkk Nompumelelo MaNtuli Zuma. Lokhu kwashiya abaningi bezibuza ukuthi ngabe inhlangano ithi abantu abayeke ukuhlukanisa bathathe isithembu.
UNkk Simelane uthe abanawo amandla okuphikisana naso ngakho babanika indawo yabo abasesithenjini futhi abaphikisani nabakwenzayo.
Uthe abakufisayo ukuthi kube nomunye umthetho onqanda abesilisa ukuthi bakwazi ukushintsha esikhaleni bathi sebefuna ukuthatha isithembu.
“Kungangcono uma kungathiwa kuba nomthetho ovimba abantu besilisa ekutheni bashintshe esikhaleni bathi bafuna ukuthatha isithembu. Bekungakuhle ukuthi ngesikhathi ethatha unkosikazi wokuqala amtshele ukuthi uyindoda ekholelwa esikweni futhi uzimisele ngokuthatha isithembu ngelinye ilanga,” kusho uNkk Simelane.
Uthe inkinga enkulu ukuthi abantu sebekubona kuyisitayela hhayi ngoba kuseyisiko.
Kungekudala kuvele amahlebezi okuthi le nhlangano ayivumelani nomshado wesibili womsakazi woKhozi uLinda Sibiya okusanda kuzwakala ukuthi usezinhlelweni zokuthatha unkosikazi wesibili.
UNkk Simelane uvumile ukuthi kunezinkulumo ezafakwa enkundleni yokuxhumana uFacebook yile nhlangano ezazitshengisa ukungahambisani nalo mshado kodwa kwakungewona umbono wenhlangano.
Uthe lokhu kwakulotshwe ngelinye ilunga le nhlangano liveza umbono walo.
Uqhube ukuveza kowesilisa ukuthi uhlose ukuthatha isithembu esikhaleni kwenza kube lula ukuthi umkakhe aqoke ukuhlukanisa.
“Ukuhlukanisa kuba yinto yokuqala efika engqondweni yowesifazane othola ukuthi umyeni wakhe uyaphinga noma uhlongoza ukuthatha unkosikazi wesibili,” kusho uNkk Simelane.
Uthe okubalulekile ukuthi umuntu othola lokhu azibheke kuqala ukuthi ungumuntu onjani nokuthi angakwazi yini ukumelana nokuba sesithenjini. Okunye okubalulekile ukuthi kufanele babheke ezinye izindlela zokubhekana nezinkinga ngaphambi kokuthi baze bafinyelele ekuthatheni isinqumo sokufaka isehlukaniso.
Le ntokazi ekhulele eMlazi yaqala le nhlangano ngenxa yezinto edlule kuzo njengoba ishade isencane.
“Ngasizwa ngomama abadala ngabona ukuthi kungakuhle ukuthi nami ngibe nendlela yokusiza abanye abazithola benezinkinga emshadweni ngoba akulula neze emshadweni,” kusho uNkk Simelane.
Uthe sebehlele ukuvula isikhungo esamukela izingcingo zezinkinga zabashadikazi.


text:
OwaseTanzania uboshelwe ukuzama ukudlwengula
2012-12-31 10:30
Johannesburg - Indoda edabuka eTanzania iboshiwe mayelana nezinsolo ezithi izame ukudlwengula ingane eneminyaka eyisishiyagalolunye ubudala, maphakathi nedolobha iGoli.
Amaphoyisa athi umama wengane ugadise umngani wesoka abantwana bakhe ababili, ngesikhathi yena eye ezitolo.
"Umsolwa kukholakala ukuthi usalwe wapotoza ingane wazama nokuyikhumula," kusho okhulumela amaphoyisa uWarrant Officer Xoli Mbele.
"Ingane ikwazile ukuphulukundlela ibaleke, ibe isihlangana nomunye wesilisa, emtshele udaba wase ebiza amaphoyisa."
Umsolwa oneminyaka engu-28 ubudala, uzovela ngaphambi kweNkantolo yeMantshi yaseGoli maduzane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Umshayeli wetekisi uyitholile ibheyili
2011-12-20 13:18
Cape Town – Umshayeli wetekisi, uJacob Humphreys owatholwa enecala lokubulala izingane ezingu-10, uyitholile ibheyili eNkantolo ePhakeme yaseWestern Cape ngoLwesibili.
Ummeli kaHumphreys, uJohann Engelbrecht uthe iJaji, uSiraj Desai umnikeze ubheyili ka-R20 000 ngoLwesibili enkantolo.
"UJaji Desai uyandile ibheyili yakhe, wamunikeza ithuba lokulwa isigwebo sakhe esinikezwe nguJaji Robert Henney," ushilo u-Engelbrecht.
UHumphreys wayehambisa izingane esikoleni ngo-Agasti 25 ngesikhathi itekisi lakhe lishayiswa yisitimela eBlackheath ngaseKapa. Kwashona izingane ezingu-10, kwalimala ezine.
IJaji, uHenney weNkantolo ePhakeme yaseWestern Cape wathola uHumphreys enecala lokubulala, watholwa enamacala amane mayelana elokuzama ukubulala.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
URosslee uzoqhubeka noMadida benoMoroka
2012-12-04 07:35
Durban - AmaZulu akhethe ukuqhubeka nokusebenzisana noFani Madida noRonnie Moroka njengabelekeleli bomqeqeshi kulandela ukuqokwa kukaCraig Rosslee.
URosslee ungene ezicathulweni zikaRoger Palmgren, nowakhonjwa indlela ngaMaZulu kulandela ukuthi umsebenzi wakhe ungathelanga zithelo.
Okhulumela uSuthu uPhilani Mabaso utshele iKickOff.com ukuthi uNjabulo Manqana usazoqhubeka nokuzilolonga neqembu.
UManqana ubelokhu eziqeqesha naleli qembu kusukela kwaphela inkontileka yakhe ne-Orlando Pirates ngasekuqaleni kwesizini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Bakhala ngenkohlakalo ekhanseleniComment on this story
NQOBIZIZWE ZWANE
USABISA ngokumisa ukusebenza kwezinkampani elokishini eMlazi ku-ward 82 umphakathi owakhele lesi sigceme okhala ngekhansela olisola ngenkohlakalo.
Izolo bekunomhlangano oshubile ehhovisi lekhansela uMnuz Muziwenyanga Dladla obekulindeleke ukuba libe kuwona noSomlomo kaMasipala weTheku uMnuz Logie Naidoo kodwa bobabili bebengabonwa.
UNksz Thembisile Khuzwayo, osethimbeni elijutshwe wumphakathi ukuba lihambise izikhalo zalo kumasipala njengoba le wadi ingenalo ikomiti yize ayekhethwa ngo-Agasti 19, usole uDladla nabambize ngoMnuz Sfiso Dlamini ngokuba nesandla ekudayisweni kwezinye zezindlu zomxhaso kule ndawo.
Uthe kuzo zonke izinhlelo kule wadi kabaqashwa abantu ngendlela ecacile ubona sekusebenza abantu ongabazi bekhona abantu bendawo.
UMnuz Gida Luthuli naye osethimbeni elijutshwe wumphakathi uthe sekube nezikhathi lapho sebeke bazama khona ukuzifikela mathupha kuMnuz Dlamini osebenzisana nekhansela kodwa washushumbiswa yilo ikhansela babaleka.
Ethintwa uDladla izolo uziphikile izinsolo zokuthi kukhona okubheke eceleni akwenzayo wathi lokhu kwenziwa abantu abafuna ukuba amakhansela.
Ephawula ngezinsolo ezibuye zabekwa abanye besifazane abathi ubuye afune nocansi ukuze abasize uDladla uthe: “Ngingajabula uma engavela obala engangifuna ukulala naye ngamthembisa nomsebenzi noma onendlu esengiyidayisile.”
Okhulumela amaphoyisa KwaZulu-Natal, uCaptain Thulani Zwane, ukuqinisekisile ukuthi zikhona izinsongo zokusabisa eziphenywayo phakathi kwekhansela nomphakathi kodwa akekho oseboshiwe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines